Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi Programm ta' Vjaġġaturi Rreġistrati /* COM/2013/097 final - 2013/0059 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA · Ir-raġunijiet u l-għanijiet tal-proposta Il-potenzjal offrut minn teknoloġiji l-ġodda fil-qasam tal-Ġestjoni Integrata tal-Fruntieri (ĠIM) ilu jkun kkunsidrat b’mod attiv fil-livell tal-UE sa mill-2008, meta l-Kummissjoni ppubblikat il-Komunikazzjoni tagħha "Inħejju għall-passi li jmiss fil-ġestjoni tal-fruntieri fl-Unjoni Ewropea"[1]. Fil-Komunikazzjoni tagħha, il-Kummissjoni ssuġġeriet it-twaqqif ta’ Programm ta’ Vjaġġaturi Rreġistrati (RTP) għal vjaġġaturi frekwenti ta’ pajjiżi terzi li jkunu għaddew minn skrutinju, sabiex ikun iffaċilitat il-qsim bejn il-fruntieri. L-RTP kien approvat fil-"Programm ta’ Stokkolma"[2] li l-Kunsill Ewropew laħaq qbil dwaru f'Diċembru tal-2009. Il-Kunsill Ewropew f'Ġunju tal-2011 talab għal "spinta rapida fuq ix-xogħol għal ‘fruntieri intelliġenti’". Bħala l-ewwel tweġiba għal din is-sejħa, il-Kummissjoni ppubblikat Komunikazzjoni fil-25 ta’ Ottubru 2011[3] dwar l-opzjonijiet għall-implimentazzjoni ta’ sistema ta’ dħul u ħruġ kif ukoll tal-RTP. Din il-proposta hija ppreżentata flimkien ma’ proposta biex tiġi stabbilita Sistema ta’ Dħul u Ħruġ kif ukoll proposta sabiex jiġi emendat il-Kodiċi Komunitarju rigward ir-regoli li jirregolaw il-kontrolli fil-punti ta’ qsim tal-fruntieri esterni u s-sorveljanza fil-fruntiera esterna (il-Kodiċi tal-Fruntieri ta’ Schengen; SBC)[4] bl-għan li ż-żewġ sistemi ġodda jaħdmu. Il-valutazzjonijiet tal-impatt huma ppreżentati għal kull sistema. Din il-proposta ma taffettwax il-kontrolli doganali jiġifieri l-kontroll fuq il-prodotti. · Kuntest ġenerali Sabiex jiġu stabbiliti l-kundizzjonijiet, il-kriterji u r-regoli ddettaljati rigward il-verifiki fil-punti ta’ qsim tal-fruntieri esterni u s-sorveljanza fil-fruntiera esterna, il-KFS ġie adottat fil-15 ta’ Marzu 2006. Skont l-Artikolu 7, il-persuni kollha għandhom ikunu soġġetti għal kontrolli fil-fruntieri esterni. Fuq ċittadini ta’ pajjiżi terzi normalment isiru kontrolli bir-reqqa, u fuq ċittadini tal-UE u persuni li għandhom id-dritt għall-moviment liberu jsiru l-kontrolli minimi[5]. Madankollu, ir-regoli attwali għal ċittadini ta’ pajjiżi terzi jistgħu jiġu deskritti bħala "soluzzjoni waħda għal kulħadd", għaliex l-istess kontrolli japplikaw irrispettivament minn kwalunkwe differenza fir-riskju bejn vjaġġaturi differenti jew mill-frekwenza tal-ivvjaġġar tagħhom. Dan għaliex il-leġiżlazzjoni attwali ma tippermettix għal eċċezzjonijiet fil-prinċipju ta’ kontrolli bir-reqqa fuq il-fruntieri ħlief għal dawk il-kategoriji ta' ċittadini ta’ pajjiżi terzi li huma msemmija speċifikament fil-KFS jew fir-Regolament dwar it-Traffiku Lokali tal-Fruntiera[6] bħal Kapijiet ta' Stati, ħaddiema transkonfinali u residenti tal-fruntiera. Minoranza żgħira biss ta’ persuni li jaqsmu l-fruntiera esterna jistgħu jibbenefikaw mill-eċċezzjonijiet imsemmija hawn fuq: madwar żewġ miljuni, li jiġu ekwivalenti għal 0,2% mit-total tal-flussi tal-passiġġieri. Dan l-għadd huwa mistenni li jibqa’ fil-biċċa l-kbira l-istess, b'żieda marġinali dovuta għal żieda fl-użu ta’ sistemi tat-traffiku lokali tal-fruntiera. Sal-aħħar tal-2010, 110 000 permess tat-traffiku lokali tal-fruntiera inħarġu mill-Istati Membri. Sabiex jintlaħqu r-rekwiżiti tal-KFS, l-għassies tal-fruntiera għandu jistabbilixxi jekk iċ-ċittadin tal-pajjiż terz jissodisfax il-ħtiġijiet kollha tal-UE għad-dħul waqt kull daħla (l-għan taż-żjara fl-UE, jekk huwa jew hija għandux/hiex biżżejjed mezzi biex tgħix kif ukoll għandux/hiex l-intenzjoni li jmur/tmur lura lejn il-pajjiż tal-oriġini). Dan isir billi l-vjaġġatur ikun intervistat kif ukoll jkunu vverifikati d-dokumenti meħtieġa bħall-konferma tal-prenotazzjoni għal akkommodazzjoni u tal-biljett għat-titjira/għall-vapurett/għall-ferrovija tar-ritorn. L-għassies tal-fruntiera għandu jissorvelja wkoll iż-żjara awtorizzata fiż-żona ta’ Schengen. Dan attwalment qed isir billi jkunu kkalkulat iż-żmien permezz tat-timbri fid-dokument tal-ivvjaġġar. Meta titqies iż-żieda prevista fil-flussi tal-passiġġieri fil-fruntieri esterni, proċedura alternattiva fil-kontroll tal-fruntiera għandha tkun offruta għall-vjaġġaturi frekwenti minn pajjiżi terzi li gradwalment tinqata' mill-approċċ “iċċentrat fuq il-pajjiż” u tieħu lejn approċċ “iċċentrat fuq il-persuna”. Fil-prattika l-RTP għandu jaħdem mal-fruntiera kif ġej: Vjaġġatur irreġistrat jingħata token fil-forma ta' kard li tinqara minn magna li jkun fiha biss identifikatur uniku (jiġifieri in-numru tal-applikazzjoni), li tintmess mal-bieb awtomatizzat mal-wasla u mat-tluq fil-fruntiera. Il-bieb jaqra t-token u dokument tal-ivjaġġar (u l-istiker bin-numru tal-visa, jekk applikabbli) kif ukoll il-marki tas-swaba’ tal-vjaġġaturi, li jkunu jistgħu jitqabblu ma’ dawk maħżuna fir-repożitorju ċentrali u bażijiet tad-dejta oħra, inkluża s-Sistema tal-Informazzjoni dwar il-Viża (SIV) għad-detenturi tal-viża. Jekk kollox jgħaddi mill-kontrolli, il-vjaġġatur ikun jista’ jgħaddi minn bieb awtomizzat. Jekk tinqala’ xi kwistjoni, il-vjaġġatur ikun megħjun minn għassies tal-fruntiera. Il-qsim bejn il-fruntieri ikun iffaċilitat waqt il-kontrolli manwali fil-fruntiera għaliex l-għassiesa tal-fruntiera ma jkollhomx għalfejn jistaqsu mistoqsijiet "addizzjonali" bħad-destinazzjoni tal-ivvjaġġar u jekk hemmx biżżejjed mezzi għall-għajxien lill-vjaġġatur irreġistrat. It-twaqqif ta’ Sistema ta' Dħul/Ħruġ (SDĦ) kemm bl-informazzjoni bijometrika kif ukoll mingħajrha li tirreġistra d-dħul u l-ħruġ mill-fruntieri esterni ta’ ċittadini ta’ pajjiżi terzi għal żjarat qosra, għandha tkun il-prekondizzjoni li tippermetti verifiki fuq il-fruntiera kompletament awtomatizzati għall-vjaġġaturi rreġistrati kif deskritt hawn fuq. Is-SDĦ tneħħi l-obbligu previst skont il-Kodiċi tal-Fruntieri ta’ Schengen li d-dokument tal-ivvjaġġar ikun ittimbrat, ġaladarba t-timbru manwali se jiġi mibdul b'reġistrazzjoni u kalkolu fuq tul iż-żjara b’mod awtomatiku. Ġaladarba l-obbligu tat-timbru jitneħħa, issir obbligatorja l-konsultazzjoni dwar is-SDĦ fil-fruntiera esterna sabiex jiġi żgurat li ċ-ċittadin tal-pajjiż terz ma jkunx qabeż id-dritt legali tiegħu li jibqa’ fiż-żona ta’ Schengen. Din il-konsultazzjoni tista’ ssir awtomatikament billi tintuża parti tad-dokument tal-ivvjaġġar li tinqara minn magna jew il-marki tas-swaba’. L-RTP flimkien mas-SDĦ ser itejbu l-ġestjoni u l-kontroll tal-flussi tal-ivjaġġar fil-fruntiera sostanzjalment billi jsaħħu l-kontrolli filwaqt li jħaffu l-qsim bejn il-fruntieri għall-vjaġġaturi frekwenti mhux tal-UE li jkunu għaddew minn skrutinju. Id-dikjarazzjoni finanzjarja leġiżlattiva annessa ma’ din il-proposta hija bbażata fuq l-istudju dwar l-ispejjeż tas-SDĦ u tal-RTP li jitwettqu minn kuntrattur estern. Abbażi tal-kunsiderazzjonijiet t’hawn fuq, l-objettiv ta’ din il-proposta għal Regolament tal-Parlament Ewropew u tal-Kunsill hu: – li jiġu stabbiliti l-proċeduri u l-kundizzjonijiet ta’ aċċess għall-RTP, – biex jiġu definiti l-iskop, il-funzjonalitajiet u r-responsabbiltajiet għat-token[7] u għar-Repożitorju Ċentrali bħala sistemi għall-ħżin ta’ dejta dwar il-vjaġġaturi rreġistrati, u – sabiex l-Aġenzija tingħata s-setgħa li tmexxi l-operat ta’ sistemi ta' informazzjoni fuq skala kbira fil-qasam tal-libertà, tas-sigurtà u tal-ġustizzja[8] (l-Aġenzija), tiżviluppa u tmexxi l-operat tar-Repożitorju Ċentrali u tiddefinixxi l-ispeċifikazzjonijiet tekniċi ta’ token. Dan ir-Regolament jikkostitwixxi l-istrument prinċipali għall-qafas legali tal-RTP. Sabiex jikkumplimenta dan il-qafas legali, hija meħtieġa wkoll emenda fil-KFS rigward il-qsim iffaċilitat bejn il-fruntieri għal ċittadini ta’ pajjiżi terzi, u hija ppreżentata fl-istess waqt ma' din il-proposta. Barra minn hekk, qed tiġi ppreżentata simultanjament proposta għal Sistema ta’ Dħul/Ħruġ li tirreġistra d-dħul u l-ħruġ ta’ ċittadini ta’ pajjiżi terzi. · Dispożizzjonijiet eżistenti fil-qasam tal-proposta Ir-Regolament tal-Parlament Ewropew u tal-Kunsill (KE) Nru 562/2006 li jistabbilixxi Kodiċi Komunitarju dwar ir-regoli li jirregolaw il-moviment ta' persuni minn naħa għal oħra tal-fruntieri (Kodiċi tal-Fruntieri ta' Schengen). Ir-Regolament Nru 1931/2006 tal-Parlament Ewropew u tal-Kunsill li jistabbilixxi r-regoli dwar it-traffiku lokali tal-fruntiera fil-fruntieri esterni fuq l-art tal-Istati Membri u li jemenda d-dispożizjonijiet tal-Konvenzjoni ta' Schengen; Ir-Regolament (KE) Nru 767/2008 tal-Parlament Ewropew u tal-Kunsill dwar is-Sistema tal-Informazzjoni dwar il-Viża (VIS) u l-iskambju ta' dejta bejn l-Istati Membri dwar viżi għal perjodu qasir (Regolament VIS); Ir-Regolament tal-Parlament Ewropew u tal-Kunsill (KE) Nru 810/2009 li jistabbilixxi Kodiċi Komunitarju dwar il-Viżi. Regolament (UE) Nru 1077/2011 tal-Parlament Ewropew u tal-Kunsill li jistabbilixxi Aġenzija Ewropea għat-tmexxija operattiva tas-sistemi tal-IT fuq skala kbira fl-oqsma tal-libertà, tas-sigurtà u tal-ġustizzja 2. KONSULTAZZJONI MAL-PARTIJIET INTERESSATI U L-VALUTAZZJONI TAL-IMPATT · Konsultazzjoni mal-partijiet interessati Il-konsultazzjoni mal-partijiet interessati hija deskritta fil-Valutazzjoni tal-Impatt li hawn mehmuża. · Valutazzjoni tal-impatt L-ewwel valutazzjoni tal-impatt[9] twettqet fl-2008 meta kienet qed titħejja l-Komunikazzjoni tal-Kummissjoni dwar dan is-suġġett, u t-tieni wieħed ġie ffinalizzata fl-2013[10]. L-ewwel waħda analizzat l-opzjonijiet ta’ politiki u l-ikbar impatt li jistgħu iħallu, u kkonkludiet li għandu jkun stabbilit RTP għal ċittadini ta’ pajjiżi terzi. Wara konsultazzjoni u proċess ta’ qabel il-kontroll, l-aħħar valutazzjoni tal-impatt analizzat l-opzjonijiet prinċipali tal-implimentazzjoni. Wara analiżi tal-opzjonijiet u s-subopzjonijiet tagħhom, instab li RTP abbażi ta’ tariffa għall-vjaġġaturi frekwenti minn pajjiżi terzi li jgħaddu minn skrutinju u jkunu kkontrollati minn qabel kif ukoll ikollhom id-dejta (il-bijometrija, id-dejta alfanumerika u n-numru ta’ identifikazzjoni uniku) maħżuna f’Repożitorju Ċnetrali u l-identifikatur uniku (in-numru tal-applikazzjoni) maħżun f’token, kien l-opzjoni l-aktar fattibbli sabiex ikunu ggarantiti il-flussi bla xkiel tal-passiġġieri fil-fruntieri esterni mingħajr ma jitnaqqas l-livell ta' sigurtà fl-UE. Din l-opzjoni tnaqqas l-użu ta’ dejta personali f’sistema tal-IT tal-UE ġaladarba l-ebda dejta personali ma tinġabar mill-għassiesa tal-fruntieri fl-ewwel linja ta’ kontroll, u tevita l-iżvantaġġi prinċipali ta’ sistema tas-sigurtà bbażata biss fuq it-tokens. Huwa meħtieġ li jiġu applikati l-istess dispożizzjonijiet għall-protezzjoni tad-dejta tal-VIS kif ukoll jinżamm l-istatus quo, inkluża ż-żamma tal-informazzjoni għall-massimu ta' ħames snin, sabiex ikunu żgurati dispożizzjonijiet favur il-protezzjoni xierqa tad-dejta għall-opzjoni ppreferuta. Id-dejta personali maħżuna f’repożitorju ċentrali (l-informazzjoni boijometrika u d-dejta alfanumerika mill-applikazzjonijiet) għandha tinżamm għal mhux aktar minn kemm hu meħtieġ skont l-għanijiet tal-RTP. Huwa xieraq li d-dejta tinżamm għal perjodu massimu ta’ ħames snin, sabiex id-dejta minn pplikazzjonijiet preċedenti tkun tista' titqies fil-valutazzjoni ta’ applikazzjonijiet sussegwenti għall-RTP, sabiex jiġġedded l-aċċess għall-RTP kif ukoll sabiex jitqies l-użu mill-ġdid tal-marki tas-swaba' maħżuna fir-repożitorju (59 xahar). Barra minn hekk, il-ħażna għal perjodu ta’ ħames snin tippermetti li jkun hemm aċċess għall-RTP għal ħames snin mingħajr il-ħtieġa t'applikazzjoni ġdida. Għandu jingħata għal sena aċċess inizjali għall-RTP. L-aċċess jista’ jiġi estiż għal sentejn, segwit minn sentejn oħra mingħajr ma ssir applikazzjoni ġdida. Sabiex l-aċċess jiġi mġedded, tkun trid tintefa’ applikazzjoni ġdida meta jinqabeż il-perjodu ta’ validità ta’ ħames snin. Dan huwa konformi mal-ħruġ ta’ visa għal dħul multiplu għall-vjaġġaturi (il-perjodu massimu huwa ta’ ħames snin) li d-dejta tagħhom tinżamm fil-VIS għal ħames snin. Għandhom jinżammu erba’ marki tas-swaba’ fir-repożitorju ċentrali sabiex il-vjaġġatur irreġistrat ikun ivverifikat bir-reqqa fil-punt tal-qsim tal-fruntiera esterna. Id-dejta maħżuna ta’ erba’ marki tas-swaba’ tiggarantixi li hemm biżżejjed dejta f'kull ċirkostanza, filwaqt li l-ammont ta’ dejta jinżamm f’livell raġonevoli. Il-ħażna ta’ wieħed jew żewġ marki tas-swaba’ biss tista’ toħloq problemi għall-vjaġġaturi u għall-awtoritajiet tal-fruntieri fil-fruntieri esterni, għax il-marki tas-swaba’ jistgħu jiġu deformati, frammentati jew ma jintgħarfux. Dan huwa speċjalment rilevanti għall-RTP billi l-aċċess jista’ tingħata għal ħames snin u l-istess marki tas-swaba’ jistgħu jerġgħu jintużaw (59 xahar) jekk tintefa’ applikazzjoni ġdida mill-vjaġġatur irreġistrat. Id-dejta maħżuna fir-Repożitorju Ċentrali se tkun disponibbli għall-għassiesa tal-fruntieri biss meta jivvalutaw applikazzjoni, jirrevokaw/jestendu l-aċċess għall-RTP, jintilef jew jinsteraq token, jew jinqalgħu problemi rigward il-qsim tal-fruntieri iffaċilitat għall-vjaġġaturi rreġistrati. Matul il-kontroll fuq il-fruntiera l-għassies tal-fruntiera jirċievi biss informazzjoni pożittiva jew negattiva mir-Repożitorju Ċentrali. Għalhekk, l-opzjoni ppreferuta toħloq bilanċ proporzjonat bejn is-sigurtà, l-faċilitazzjoni u l-protezzjoni tad-dejta. Sabiex ikun iggarantit aċċess faċli għall-RTP, ċittadini ta’ pajjiżi terzi għandhom ikunu f’qagħda li jitfgħu applikazzjoni għall-RTP fil-konsolat ta’ kwalunkwe Stat Membru jew fi kwalunkwe punt tal-qsim tal-fruntiera esterna. Dan jiggarantixxi għadd akbar ta’ parteċipanti fil-programm, u b’hekk l-Istati Membri jkunu qed jiġu megħjuna jamministraw il-flussi tal-passiġġieri tagħhom fil-punti ta’ qsim tal-fruntieri esterni. L-applikazzjonijiet għandhom jiġu eżaminati abbażi tal-istess kriterji tal-visa għal dħul multiplu. Madankollu, l-analiżi tal-applikazzjonijiet ippreżentati minn membri tal-familja ta’ ċittadini tal-Unjoni se ssir billi jintużaw l-istess kriterji li jintużaw meta jiġu analizzati l-applikazzjonijiet għall-viża tad-dħul tagħhom. L-Istati Membri jistgħu jiddeċiedu jekk jużawx u jinstallawx sistemi ta’ kontroll awtomatizzat fil-punti ta’ qsim tal-fruntieri esterni tagħhom. Huwa ċar li l-impatt totali meta jitwaħħdu l-istess kriterji ta’ skrutinju għall-viżi għal dħul multiplu mal-kontroll totalment awtomatizzat fil-fruntieri se jkun l-ogħla wieħed li jiffaċilita l-qsim tal-fruntieri għall-vjaġġaturi rreġistrati. Barra minn hekk, dawn se jżommu livell għoli ta’ sigurtà filwaqt li jirrispettaw id-drittijiet fundamentali. Huwa wkoll l-orħos l-approċċ meta jitqiesu l-ispejjeż assoċjati ma’ proċedura ta' skrutinju aktar stretta u kontroll semiawtomatizzat fuq il-fruntieri. L-awtomazzjoni sħiħa għandha tkun għodda kosteffettiva speċjalment f’punti ta’ qsim traffikużi tal-fruntieri fejn il-problema tal-kapaċità u tal-kjuwijiet diġà teżisti llum il-ġurnata. Madankollu, kull Stat Membru għandu jivvaluta b’mod individwali kull punt ta’ qsim fuq il-fruntiera, jekk is-sistema ta' kontroll awtomatizzat fil-fruntieri hix se ġġib valur miżjud fil-kapaċità ta’ fluss fil-punt tal-qsim tal-fruntiera u għaldaqstant tnaqqas il-ħin għall-vjaġġaturi li jaqsmu l-fruntiera, tillibera riżorsi umani u tkun ta’ għodda għall-Istat Membru biex jamministra l-flussi dejjem jiżdiedu tal-passiġġieri tiegħu. Kemm jekk jintużawx jew le l-faċilitajiet għall-kontroll awtomatizzat fil-fruntieri, għandha tapplika l-faċilitazzjoni fil-qsim tal-fruntieri f'kull punt ta' qsim tal-fruntieri esterni għaċ-ċittadini ta’ pajjiżi terzi mogħtija aċċess għall-RTP. Sabiex ikun żgur li l-applikanti jiġu vverifikati b’mod affidabbli, se jkun meħtieġ li tiġi pproċessata d-dejta bijometrika (il-marki tas-swaba') fir-Repożitorju Ċentrali u li l-informazzjoni bijometrika tiġi vverifika fil-punti tal-qsim tal-fruntieri esterni[11]. Il-Bord għall-Valutazzjoni tal-impatt (Impact Assessment Board - IAB) eżamina l-abbozz tal-valutazzjoni tal-impatt u ta l-opinjoni tiegħu fl-14 ta' Marzu 2012. Ir-rakkomandazzjonijiet għal titjib ġew integrati fil-verżjoni finali tar-rapport. B'mod partikolari, saru l-bidliet li ġejjin: ix-xenarju ta’ referenza ġie msaħħaħ u ċċarat; id-definizzjoni tal-problema twessgħet biex tinkludi t-tagħlimiet miksuba mill-iżvilupp ta’ sistemi oħra tal-IT fuq skala kbira u t-tagħlimiet miksuba minn sistemi ta’ kontroll awtomatizzat fil-fruntiera u mill-RTP nazzjonali implimentati fl-Istati Membri u fi Stati mhux Membri tal-UE; l-aċċess għall-Annessi u għall-valutazzjoni tal-impatt tal-2008 ittejjeb; l-opinjonijiet tal-partijiet interessati kienu rrappurtati b’mod wiesa’ kemm jista’ jkun, ladarba l-opinjonijiet espressi mill-partijiet interessati kienu pjuttost ġenerali; l-ispjegazzjoni dwar il-metodu użat għall-kalkolu tal-ispejjeż kienet komprensiva u l-ispejjeż u l-benefiċċji previsti għal partijiet interessati differenti ġew rrappurtati b'mod iktar rigoruż; ir-ripostazzjoni tal-għassiesa tal-fruntiera wara li ġiet iċċarata ż-żieda prevista fil-flussi tal-vjaġġaturi; U finalment ġiet miżjuda ħarsa ġenerali ċara dwar l-opinjonijiet tal-Kontrollur Ewropew għall-Protezzjoni tad-Dejta. 3. L-ELEMENTI LEGALI TAL-PROPOSTA · Sommarju tal-azzjonijiet proposti L-għan u t-tħaddim tal-RTP inklużi t-tokens u r-Repożitorju Ċentrali, kif ukoll ir-resposabbiltà tagħhom, għad iridu jiġu definiti. Barra minn hekk, jeħtieġ jingħata mandat lill-Aġenzija għat-tmexxija operattiva tas-sistemi tal-IT fuq skala kbira fil-qasam tal-libertà, tas-sigurtà u tal-ġustizzja sabiex jiġi żviluppat, stabbilit u ġestit operazzjonalment ir-Repożitorju Ċentrali kif ukoll jiġu definiti l-ispeċifikazzjonijiet tekniċi ta’ token abbażi ta' definizzjoni minn qabel tar-rekwiżiti tan-negozju. Għandhom jiġu stabbiliti l-proċeduri u l-kondizzjonijiet għall-analiżi ta’ applikazzjoni għall-RTP u l-ħżin ta’ dejta dwar il-vjaġġaturi rreġistrati. Spjegazzjoni ddettaljata tal-proposta artikolu b’artikolu tinstab f'Dokument ta’ Ħidma tal-Persunal tal-Kummissjoni separat. · Bażi legali L-Artikoli 74 u 77(2)(b) u 77(2)(d) tat-Trattat dwar il-Funzjonament tal-Unjoni Ewropea huma l-bażi legali għal dan ir-Regolament. L-Artikolu 77(2)(b) u (d) jistipula l-bażi legali xierqa biex jiġu speċifikati aktar il-miżuri dwar il-qsim tal-fruntieri esterni tal-Istati Membri u jiġu żviiluppati standards u proċeduri li għandhom ikunu segwiti mill-Istati Membri meta jitwettqu l-kontrolli fuq persuni fi fruntieri bħal dawn. L-Artikolu 74 jistipula l-bażi legali xierqa għat-twaqqif u ż-żamma tal-RTP u għall-proċeduri għall-iskambju ta’ informazzjoni bejn l-Istati Membri, biex isseħħ kooperazzjoni bejn l-awtoritajiet relevanti tal-Istati Membri kif ukoll bejn dawk l-awtoritajiet u l-Kummissjoni fl-oqsma koperti mit-Titolu V tat-Trattat. · Il-prinċipju tas-sussidjarjetà Skont l-Artikoli 74 u 77 (2) (b) u 77(2)(d) tat-Trattat dwar il-Funzjonament tal-Unjoni Ewropea, l-Unjoni għandha l-poter li tadotta miżuri relatati mal-verifiki fuq persuni u mal-monitoraġġ effiċjenti fuq il-qsim tal-fruntieri esterni tal-Istati Membri. Id-dispożizzjonijiet attwali tal-UE dwar il-qsim tal-fruntieri esterni tal-Istati Membri għandhom jiġu mmodifikati biex titqies iż-żieda fil-flussi tal-passiġġieri u l-possibbiltajiet offruti mit-teknoloġija l-ġdida. Hija meħtieġa sistema komuni sabiex jiġu stabbiliti regoli armonizzati dwar il-qsim iffaċilitat fil-fruntieri għal vjaġġaturi rreġistrati biex hekk il-faċilitazzjoni tkun tapplika f'kull punt ta' qsim tal-fruntieri ta’ Schengen mingħajr ma jsir skrutinju separat u mingħajr ma titnaqqas is-sigurtà. Għaldaqstant, l-objettiv tal-proposta ma jistax jintlaħaq b’mod suffiċjenti mill-Istati Membri. · Il-prinċipju tal-proporzjonalità L-Artikolu 5 tat-Trattat dwar l-Unjoni Ewropea jiddikjara li azzjoni mill-Unjoni ma tridx tmur lil hinn minn dak li huwa meħtieġ sabiex jintlaħqu l-objettivi tat-Trattat. Il-forma magħżula għal din l-azzjoni tal-UE għandha tippermetti li l-proposta tilħaq l-għan tagħha u li tkun implimentata bl-iktar mod effettiv possibbli. L-inizjattiva proposta tikkostitwixxi żvilupp ieħor tal-acquis ta' Schengen sabiex ikun żgurat li huma applikati bl-istess mod regoli komuni fil-fruntieri esterni fl-Istati Membri kollha. Il-proposta għalhekk hija konformi mal-prinċipju tal-proporzjonalità. · Għażla tal-istrument Strumenti proposti: regolament. Mezzi oħra ma jkunux adattati għar-raġuni(jiet) li ġejja/in: Il-proposta attwali se tistabbilixxi regoli dwar il-kontrolli fil-fruntieri esterni li huma uniformi għall-Istati Membri kollha. Bħala konsegwenza, jista’ jingħażel biss Regolament bħala strument legali. · Id-drittijiet fundamentali Ir-Regolament propost jista’ jkollu impatt fuq id-drittijiet fundamentali, b’mod speċjali dwar il-protezzjoni tad-dejta personali (l-Artikolu 8 tal-Karta tad-Drittijiet Fundamentali tal-UE) u d-dritt għal rimedju effettiv (l-Artikolu 47 tal-Karta). Il-proposta fiha salvagwardji, b’mod speċjali skont l-Artikoli 15 u 16 f'każijiet fejn jiġi rrifjutat jew irrevokat l-aċċess mogħti lil RTP, li jistipulaw id-dritt għal rimedju effettiv, u skont l-Artikoli 48 u 49 dwar id-dritt għall-informazzjoni, l-aċċess, il-korrezzjoni u t-tħassir tad-dejta użati għall-iskop tar-Regolament, li jinkludu wkoll id-dritt għal rimedju effettiv kif previst skont l-Artikolu 51. 4. IMPLIKAZZJONI BAĠITARJA Il-proposta tal-Kummissjoni għall-Qafas Finanzjarju Pluriennali li jmiss (QFP) tinkludi proposta ta’ EUR 4,6 biljun għall-Fond għas-Sigurtà Interna (Internal Security Fund - ISF) għall-perjodu bejn l-2014 u l-2020. Fil-proposta, EUR 1,1 biljun jitwarrbu bħala ammont indikattiv għall-iżvilupp ta’ sistema ta’ dħul/ħruġ (EES) u ta’ RTP, jekk wieħed jassumi li l-ispejjeż għall-iżvilupp ma jibdewx qabel l-2015[12]. Dan l-appoġġ finanzjarju ma jkoprix biss l-ispejjeż tal-komponenti ċentrali għall-perjodu kollu tal-QPF (fil-livell tal-UE, kemm l-ispiża għall-iżvilupp kif ukoll operattiva) iżda wkoll l-ispejjeż ta' żvilupp fil-livell nazzjonali, għall-Istati Membri, għall-komponenti ta’ dawn iż-żewġ sistemi, skont ir-riżorsi disponibbli. L-għoti ta’ appoġġ finanzjarju għall-ispejjeż tal-iżvilupp nazzjonali jiżgura li ċirkostanzi ekonomiċi diffiċli fil-livell nazzjonali ma jipperikolawx jew idewmu lill-proġetti. Dan jinkludi l-ammont ta’ EUR 145 miljun għall-ispejjeż fil-livell nazzjonali relatati mal-forniment tas-sistemi tal-IT, l-ispazju biex jintuża t-tagħmir mill-utenti finali, u l-ispazju għall-uffiċċji tal-operaturi. Dan jinkludi wkoll ammont ta’ EUR 341 miljun għall-ispejjeż fil-livell nazzjonali relatati mal-manutenzjoni bħal pereżempju tal-hardware u tal-liċenzji tas-software. Ladarba s-sistemi l-ġodda jkunu operattivi, l-ispejjeż operattivi futuri fl-Istati Membri jkunu jistgħu jiġu appoġġjati mill-programmi nazzjonali tagħhom. Huwa propost li l-Istati Membri jistgħu jużaw 50% tal-allokazzjonijiet taħt il-programmi nazzjonali għall-appoġġ tal-ispejjeż tal-operat tas-sistemi tal-IT użati għall-ġestjoni tal-flussi migratorji fil-fruntieri esterni tal-Unjoni. Dawn l-ispejjeż jistgħu jinkludu l-ispiża għall-ġestjoni tas-SIV, tas-SIS u tas-sistemi l-ġodda stabbiliti f’dak il-perijodu, l-ispejjeż tal-persunal, l-ispejjeż tas-servizz, il-kera ta’ bini sigur eċċ. Għalhekk, l-istrument futur se jiżgura kontinwità fil-finanzjament fejn ikun xieraq. L-ispejjeż fuq l-awtomatizzazzjoni se jvarjaw bil-kbir jiddependu fuq l-għadd ta’ bibien awtomatizzati li jiġu implimentati. 5. TAGĦRIF IEĦOR · Parteċipazzjoni Din il-proposta tibni fuq l-acquis ta' Schengen f'dak li jirrigwarda l-qsim tal-fruntieri esterni. Għalhekk għandhom ikunu kkunsidrati l-konsegwenzi li ġejjin f'relazzjoni mad-diversi Protokolli u Ftehimiet ma' pajjiżi assoċjati: id-Danimarka: Skont l-Artikoli 1 u 2 tal-Protokoll (Nru 22) dwar il-pożizzjoni tad-Danimarka, mehmuż mat-Trattat dwar l-Unjoni Ewropea (TUE) u t-Trattat dwar il-Funzjonament tal-Unjoni Ewropea (TFUE), id-Danimarka ma tieħux sehem fl-adozzjoni tal-miżuri mill-Kunsill skont it-Titolu V tat-tielet parti tat-TFUE. Peress li dan ir-Regolament jibni fuq l-acquis ta’ Schengen, id-Danimarka għandha, b’konformità mal-Artikolu 4 ta’ dak il-Protokoll, tiddeċiedi f’perijodu ta’ sitt xhur wara li l-Kunsill ikun iddeċieda dwar l-adozzjoni ta’ dan ir-Regolament jekk hix ser timplimentah fil-liġi nazzjonali tagħha. Ir-Renju Unit u l-Irlanda: Skond l-Artikoli 4 u 5 tal-Protokoll li jintegra l-acquis ta’ Schengen fil-qafas tal-Unjoni Ewropea u d-Deċiżjoni tal-Kunsill 2000/365/KE tad-29 ta' Mejju 2000 rigward t-talba tar-Renju Unit tal-Gran Brittanja u l-Irlanda ta' Fuq , u d-Deċiżjoni tal-Kunsill 2002/192/KE tat-28 ta' Frar 2002 rigward it-talba tal-Irlanda biex tieħu sehem f'uħud mid-dispożizzjonijiet tal-acquis ta’ Schengen, ir-Renju Unit u l-Irlanda mhux ser jieħdu sehem fl-adozzjoni tar-Regolament dwar il-Programm ta’ Vjaġġaturi Rreġistrati u mhumiex marbutin bih jew soġġetti għall-applikazzjoni tiegħu. L-Islanda u n-Norveġja: Il-proċeduri stipulati fil-Ftehim ta' Assoċjazzjoni konkluż bejn il-Kunsill u r-Repubblika ta' l-Iżlanda u r-Renju tan-Norveġja dwar l-assoċjazzjoni ta' dawn iż-żewġ Stati ma' l-eżekuzzjoni, l-applikazzjoni u l-iżvilupp ta’ l-acquis ta’ Schengen huma applikabbli, peress illi l-proposta preżenti hija bbażata fuq l-acquis ta’ Schengen kif imfisser fl-Anness A ta' dan il-Ftehim[13]. L-Isvizzera: Dan ir-Regolament jikkostitwixxi żvilupp tad-dispożizzjonijiet tal-acquis ta’ Schengen kif stipulat mill-Ftehim ta’ bejn l-Unjoni Ewropea, il-Komunità Ewropea u l-Konfederazzjoni tal-Iżvizzera dwar l-assoċjazzjoni ta’ din tal-aħħar fl-implimentazzjoni, l-applikazzjoni u l-iżvilupp tal-acquis ta’ Schengen[14]. Il-Liechtenstein: Dan ir-Regolament jikkostitwixxi żvilupp tad-dispożizzjonijiet tal-acquis ta' Schengen kif stipulat mill-Protokoll bejn l-Unjoni Ewropea, il-Komunità Ewropea, il-Konfederazzjoni Żvizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera fl-implimentazzjoni, l-applikazzjoni u l-iżvilupp tal-acquis ta' Schengen[15]. Ċipru: Dan ir-Regolament jikkostitwixxi att li jibni fuq l-acquis ta’ Schengen jew li b'xi mod għandu x’jaqsam miegħu, kif stipulat mill-Artikolu 3(2) tal-Att ta’ Adeżjoni tal-2003. Il-Bulgarija u r-Rumanija: Dan ir-Regolament jikkostitwixxi att li jibni fuq l-acquis ta’ Schengen jew li b'xi mod għandu x’jaqsam miegħu, kif stipulat mill-Artikolu 4(2) tal-Att ta’ Adeżjoni tal-2005. 2013/0059 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi Programm ta' Vjaġġaturi Rreġistrati IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikoli 74 u 77(2)(b) u (d) tiegħu, Wara li kkunsidraw il-proposta tal-Kummissjoni Ewropea[16], Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[17], Wara li kkunsidraw l-opinjoni tal-Kumitat tar-Reġjuni[18], Wara li kkonsultaw lill-Kontrollur Ewropew għall-Protezzjoni tad-Dejta, Filwaqt li jaġixxu skont il-proċedura leġislattiva ordinarja, Billi: (1) Il-kontrolli fuq il-fruntieri jridu jiżguraw livell għoli ta’ sigurtà filwaqt li jillimitaw kemm jista’ jkun il-ħinijiet ta’ stennija. Il-flussi tal-ivjaġġar fuq il-fruntieri esterni li kull ma jmur qed jiżdiedu jikkontribwixxu għall-bżonn li jinstabu soluzzjonijiet ġodda sabiex jintlaħqu dawn l-objettivi. Differenzjazzjoni akbar fil-kontrolli fuq il-fruntieri tippermetti lill-Istati Membri biex jużaw kontrolli ssimplifikati għal ċittadini ta' pajjiżi terzi li huma evalwati bħala ta’ riskju baxx. (2) Is-sistemi ta’ kontroll awtomatizzat fil-fruntieri jistgħu jintużaw miċ-ċittadini tal-UE u wrew l-effiċjenza tagħhom biex jitħaffew il-kontrolli fuq il-fruntiera. L-użu tagħhom għandu jkun miftuħ għal ċittadini ta’ pajjiżi terzi wkoll, sabiex jikkontribwixxu biex ikun limitat il-ħin ta’ stennija filwaqt li jiġi żgurat livell għoli ta' sigurtà. (3) Il-Komunikazzjoni tal-Kummissjoni tat-13 ta’ Frar 2008 intitolata “It-tħejjija tal-passi li jmiss fil-ġestjoni tal-fruntieri fl-Unjoni Ewropea”[19] iddeskriviet il-ħtieġa għat-twaqqif ta’ Programm ta' Vjaġġaturi Rreġistrati (RTP) għal vjaġġaturi frekwenti nazzjonali minn pajjiżi terzi kif ukoll l-introduzzjoni ta' faċilitajiet għall-kontroll awtomatizzat fil-fruntieri sabiex ikun iffaċilitat il-qsim fil-fruntiera esterna bħala parti minn strateġija integrata ewropea għall-ġestjoni tal-fruntieri. (4) Il-Kunsill Ewropew tad-19 u l-20 ta’ Ġunju 2008 enfasizza l-importanza li jkompli jsir ix-xogħol fuq l-iżvilupp tal-istrateġija għall-ġestjoni integrata tal-fruntieri tal-UE, inkluż użu aħjar ta' teknoloġiji moderni biex titjieb il-ġestjoni tal-fruntieri esterni. (5) Il-Komunikazzjoni tal-Kummissjoni tal-10 ta' Ġunju 2009 intitolata “żona ta' libertà, sigurtà u ġustizzja għas-servizz taċ-ċittadini”[20] enfasizzat il-ħtieġa li jitwaqqaf RTP biex jiġi żgurat dħul iffaċilitat fl-Unjoni. (6) Il-Kunsill Ewropew tat-23 u l-24 ta’ Ġunju 2011 talab fil-laqgħa tiegħu biex jitmexxa ’l quddiem b'mod mgħaġġel xogħol fuq “fruntieri intelliġenti”. Bħala l-ewwel tweġiba għal din is-sejħa, il-Kummissjoni ppubblikat fil-25 ta’ Ottubru 2011 il-Komunikazzjoni “fruntieri intelliġenti – l-opzjonijiet u t-triq 'il quddiem”. (7) L-RTP għandu jkollu l-għan li jiffaċilita l-qsim tal-fruntieri esterni tal-Unjoni għal vjaġġaturi frekwenti minn pajjiżi terzi li jkunu għaddew mill-kontroll u minn skrutinju. (8) Id-dispożizzjonijiet dwar l-RTP għandhom ikunu komuni għall-Istati Membri kollha, sabiex jippermettu li vjaġġatur irreġistrat jibbenefika minn kontrolli ffaċilitati fuq il-fruntieri fil-punti ta’ qsim tal-fruntieri esterni tal-Istati Membri kollha mingħajr il-ħtieġa ta’ kontroll u skrutinju minn qabel f’kull Stat Membru individwali. (9) Huwa meħtieġ li jiġu speċifikati l-objettivi tal-RTP u l-arkitettura teknika tiegħu, biex jiġu stipulati regoli dwar l-operat u l-użu tiegħu kif ukoll biex jiġi definit għal xiex trid tagħmel tajjeb is-sistema, il-kategoriji tad-dejta li jridu jiddaħħlu fis-sistema, l-iskopijiet li għalihom id-dejta għandha tiddaħħal, il-kriterji għad-dħul tagħha, l-awtoritajiet awtorizzati mill-aċċess għad-dejta u regoli ulterjuri dwar l-ipproċessar tad-dejta u l-protezzjoni tad-dejta personali. (10) L-Aġenzija għat-tmexxija operattiva ta’ sistemi ta' informazzjoni fuq skala kbira fl-ispazju ta’ libertà, sigurtà u ġustizzja, stabbilita permezz tar-Regolament UE Nru 1077/2011 tal-Parlament Ewropew u tal-Kunsill tal-25 ta’ Ottubru 2011 li jistabbilixxi Aġenzija Ewropea għat-tmexxija operattiva tas-sistemi tal-IT fuq skala kbira fl-ispazju tal-libertà, sigurtà u ġustizzja[21] (minn hawn ’il quddiem, l-Aġenzija) għandha tkun responsabbli għall-iżvilupp u t-tmexxija operattiva ta’ sistema ċentralizzata li tkun tikkonsisti minn Repożitorju Ċentrali, Repożitorju Ċentrali ta’ Riżerva, interfaċċji uniformi f’kull Stat Membru, punti ta’ dħul fin-netwerk kif ukoll għall-infrastruttura ta' komunikazzjoni bejn ir-Repożitorju Ċentrali u l-punti ta’ dħul fin-netwerk. Barra minn hekk, l-Aġenzija għandha tkun responsabbli għad-definizzjoni tal-ispeċifikazzjonijiet tekniċi ta' token sabiex tkun garantita l-interoperabilità tal-RTP fl-Unjoni. L-Istati Membri għandhom ikunu responsabbli għall-iżvilupp u t-tmexxija operattiva tas-sistemi nazzjonali tagħhom. (11) Ir-Repożitorju Ċentrali għandu jkun ikkollegat mas-sistemi nazzjonali tal-Istati Membri, sabiex l-awtoritajiet tal-Istati Membri ikunu jistgħu jipproċessaw dejta relatata mal-applikazzjonijiet tal-RTP. (12) Sabiex isseħħ fi żgur verifika affidabbli ta’ vjaġġatur irreġistrat, huwa meħtieġ li jinħażnu l-identifikatur uniku (in-numru tal-applikazzjoni), id-dejta bijometrika (il-marki tas-swaba') u d-dejta alfanumerika meħuda mill-applikazzjoni ġewwa Repożitorju Ċentrali kif ukoll l-identifikatur uniku fit-token, u tiġi vverifikata l-informazzjoni bijometrika fil-fruntieri esterni. Id-dejta alfanumerika u l-marki tas-swaba’ għandhom ikunu maħżuna f’sezzjonijiet separati f’Repożitorju Ċentrali, u dawn m'għandhomx jintrabtu ma’ xulxin. Ir-rabta bejn id-dejta alfanumerika u l-marki tas-swaba’ għandhom ikunu stabbiliti biss mill-identifikatur uniku. (13) Ċittadini ta’ pajjiżi terzi li jixtiequ jipparteċipaw f’RTP għandhom jippruvaw li hemm il-ħtieġa jew jiġġustifikaw l-intenzjoni għall-ivvjaġġar ta’ sikwit jew b'mod regolari, b'mod partikolari minħabba l-istatus tagħhom ta' xogħol jew ta’ familja, bħala negozjant, ħaddiem taċ-ċivil involut f'kuntatti uffiċjali regolari mal-Istati Membri u l-istituzzjonijiet tal-Unjoni, rappreżentant tal-organizzazzjonijiet tas-soċjetà ċivili li jivvjaġġa minħabba taħriġ edukattiv, seminars u konferenzi, riċerkatur, parteċipant f’attivitajiet ekonomiċi, membru tal-familja ta' ċittadin tal-Unjoni, membru tal-familja ta' ċittadin ta’ pajjiż terz legalment residenti fi Stat Membru. (14) Iċ-ċittadini ta’ pajjiżi terzi li għandhom viża għal dħul multiplu jew viża tat-tip D valida għal mill-anqas sena, jew id-detenturi ta’ permess ta’ residenza maħruġa minn Stat Membru għandhom, bħala regola ġenerali, jingħataw aċċess għall-RTP, jekk jitolbu dan. (15) Meta ċittadin ta’ pajjiż terz japplika għal viża għal dħul multiplu u għal aċċess għall-RTP, l-awtoritajiet kompetenti jistgħu jiddeċiedu li jeżaminaw kif ukoll jiddeċiedu dwar iż-żewġ applikazzjonijiet fl-istess ħin, abbażi tal-istess intervista u tal-istess dokumenti ta’ appoġġ. (16) Membri tal-familja ta’ ċittadini tal-Unjoni għandhom, bħala regola ġenerali, għandhom jingħataw aċċess għall-RTP. Membri tal-familja ta’ ċittadini tal-Unjoni anki jekk ma jkunux residenti f’territorju tal-Unjoni iżda però jsiefru ta’ spiss lejn Stat Membru sabiex jakkumpanjaw jew jingħaqadu maċ-ċittadin kkonċernat tal-Unjoni, għandhom wkoll jibbenefikaw mill-RTP . Verifiki dwar membri tal-familja ta’ ċittadini tal-Unjoni li jkunu qed jaqsmu l-fruntieri esterni għandhom jitwettqu skont id-Direttiva 2004/38/KE tal-Parlament Ewropew u tal-Kunsill tad-29 ta’ April 2004 dwar id-drittijiet taċ-ċittadini tal-Unjoni u tal-membri tal-familja tagħhom biex jiċċaqilqu u jgħixu liberament fit-territorju tal-Istati Membri[22]. (17) Il-kriterji użati għall-analiżi tal-applikazzjonijiet ippreżentati minn membri tal-familja ta’ ċittadini tal-Unjoni għandhom ikunu l-istess bħal dawk użati għall-analiżi ta' applikazzjonijiet għall-viża ppreżentati minn membri tal-familja ta’ ċittadini tal-Unjoni. Dan għandu jkun skont l-politika eżistenti tal-ġestjoni tal-fruntieri. (18) Huwa meħtieġ li jiġu definiti l-awtoritajiet kompetenti tal-Istati Membri, l-impjegati awtorizzati kif dovut mill-aċċess sabiex jidħlu, jemendaw, iħassru jew jikkonsultaw dejta għall-għanijiet speċifiċi tal-RTP, skond dan ir-Regolament sal-livell meħtieġ għall-eżekuzzjoni tal-kompiti tagħhom. (19) Kwalunkwe pproċessar tad-dejta tal-RTP maħżuna fir-Repożitorju Ċentrali għandu jkun proporzjonali għall-objettivi mixtieqa u meħtieġa sabiex l-awtoritajiet kompetenti iwettqu l-kompiti tagħhom. Meta jużaw l-RTP, l-awtoritajiet kompetenti għandhom jiżguraw li d-dinjità umana u l-integrità tal-persuni li tagħhom tkun intalbet id-dejta jiġu rrispettati kif ukoll m'għandux ikun hemm diskriminazzjoni kontra persuni fuq bażi ta' sess, razza jew oriġini etnika, reliġjon jew twemmin, diżabilità, età jew orjentazzjoni sesswali. (20) Pjanijiet ta’ kontinġenza għandhom ikunu fis-seħħ, u dawn il-pjanijiet għandhom ikunu ċari għall-vjaġġaturi, il-linji tal-ajru/it-trasportaturi u l-awtoritajiet kollha li jaħdmu fil-punt ta’ qsim fuq il-fruntiera. Jekk pereżempju vjaġġatur irreġistrat ma jkunx jista’, għal kwalunkwe raġuni, juża s-sistema ta' Kontroll Awtomatizzat tal-Fruntiera, u huwa ggwidat lejn kontroll manwali tal-fruntiera, għandu jkun hemm l-attenzjoni dovuta biex il-proċeduri li jissussegwu jkunu f’konformità sħiħa mad-drittijiet fundamentali. (21) Id-dejta personali maħżuna f’Repożitorju Ċentrali (l-informazzjoni bijometrika u alfanumerika) għandha tinżamm għal mhux aktar minn kemm hu meħtieġ skont l-għanijiet tal-RTP. Huwa xieraq li d-dejta tinżamm għal perjodu massimu ta’ ħames snin, sabiex id-dejta alfanumerika minn applikazzjonijiet preċedenti tkun tista' titqies fil-valutazzjoni ta’ applikazzjonijiet sussegwenti għall-RTP, kif ukoll ikunu jistgħu jerġgħu jitqiesu l-marki tas-swaba' maħżuna fir-repożitorju (59 xahar). Perjodu aktar qasir ma jkunx biżżejjed għal dawn l-għanijiet. Id-dejta għandha titħassar wara perjodu ta’ ħames snin, sakemm m’hemmx raġunijiet għala għandha titħassar qabel. Il-perjodu massimu ta’ aċċess validu għall-RTP għandu jkun ta’ ħames snin. (22) Sabiex tiġi ffaċilitata l-proċedura ta' kwalunkwe applikazzjoni sussegwenti, għandu jkun possibbli li jiġu kkopjati marki tas-swaba' mill-ewwel inseriment fir-Repożitorju Ċentrali fi żmien 59 xahar. Ladarba dan il-perijodu ta’ żmien ikun għadda, il-marki tas-swaba’ għandhom jerġgħu jinġabru. (23) Sabiex tiġi ffaċilitata il-proċedura ta’ applikazzjoni għandu jkun possibbli għal applikant li jirrreġistra applikazzjoni għall-aċċess għall-RTP fil-konsulat ta’ kwalunkwe Stat Membru jew fi kwalunkwe post tal-qsim fuq il-fruntieri esterni. Kwalunkwe Stat Membru għandu jkun f’qagħda li jista’ jeżamina u jiddeċiedi dwar applikazzjoni bbażata fuq il-formola ta’ applikazzjoni komuni u r-regoli u l-kriterji ta’ eliġibbiltà komuni. Bħala regola ġenerali, għandha ssir intervista. (24) Minħabba r-reġistrazzjoni ta’ dejta bijometrika fir-Repożitorju Ċentrali, l-apparenza personali tal-applikant – tal-inqas għall-ewwel applikazzjoni – għandha tkun rekwiżit bażiku waqt l-analiżi tat-talbiet għall-aċċess għall-RTP, u għad-deċiżjonijiet relatati magħhom. (25) Matul il-proċedura ta’ kontroll awtomatizzat tal-Fruntieri, il-verifika tal-identità fil-fruntieri esterni għandha ssir skont l-informazzjoni bijometrika merfugħa fir-Repożitorju Ċentrali. Il-verifika tista’ sseħħ biss jekk it-token u l-marki tas-swaba’ jintwerew fl-istess waqt fiżikament. Waqt il-proċedura ta’ kontroll awtomatizzat u manwali tal-fruntiera, il-verifika għall-għoti tal-aċċess għandu jsir skont id-dejta alfanumerika maħżuna fir-Repożitorju Ċentrali billi fiżikament jintwera t-token fil-fruntieri. Il-verifika tal-identità u l-għoti tal-aċċess għandhom jagħtu biss riżultat pożittiv/negattiv lill-gwardjani tal-fruntieri li jkunu qed iwettqu l-ewwel kontrolli fuq il-fruntiera. (26) Il-miżuri adatti għall-monitoraġġ u l-evalwazzjoni ta’ dan ir-Regolament għandhom jiġu stabbiliti. Il-monitoraġġ effettiv għall-applikazzjoni ta' dan ir-Regolament jeħtieġ evalwazzjoni f'intervalli regolari. (27) Id-dejta statistika hija mezz importanti għall-monitoraġġ ta’ proċeduri tal-kontroll fuq il-fruntieri, u tista’ sservi bħala għodda ta’ ġestjoni effiċjenti. Għalhekk tali dejta għandha tinġabar b’mod regolari f’format komuni. (28) Id-Direttiva 95/46/KEE tal-Parlament Ewropew u tal-Kunsill tal-24 ta' Ottubru 1995 dwar il-protezzjoni tal-individwi fir-rigward tal-ipproċessar ta' dejta personali u dwar il-moviment liberu ta' dik id-data[23] tapplika għall-ipproċessar ta' dejta personali mill-Istati Membri fl-applikazzjoni ta' dan ir-Regolament. Madanakollu, għandhom jiġu ddettaljati ċerti punti dwar il-leġittimità fl-ipproċessar tad-dejta personali , ir-responsabbiltà fl-ipproċessar tad-dejta, is-salvagwardja tad-drittijiet tas-suġġetti tad-dejta u s-superviżjoni fuq il-protezzjoni tad-dejta. (29) Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ dik id-dejta[24] japplika għall-attivitajiet tal-istituzzjonijiet jew il-korpi tal-Unjoni meta jwettqu l-kompiti tagħhom bħala dawk responsabbli mit-tmexxija operattiva tar-repożitorju tat-tokens. Madanakollu, għandhom jiġu ddettaljati ċerti punti dwar il-leġittimità fl-ipproċessar tad-dejta personali , ir-responsabbiltà fl-ipproċessar tad-dejta, u s-superviżjoni fuq il-protezzjoni tad-dejta. (30) L-awtoritajiet ta’ sorveljanza stabbiliti skond l-Artikolu 28 tad-Direttiva 95/46/KE għandhom jaraw li l-ipproċessar ta’ dejta personali mill-Istati Membri isir skont il-liġi, filwaqt li l-Kontrollur Ewropew għall-Protezzjoni tad-Dejta kif stabbilit bir-Regolament (KE) Nru 45/2001 għandu jissorvelja l-attivitajiet tal-istituzzjonijiet u korpi tal-Unjoni fir-rigward tal-ipproċessar ta' dejta personali, filwaqt li jitqiesu l-kompiti limitati tal-istituzzjonijiet u l-korpi tal-Unjoni fir-rigward tad-dejta nnifisha. (31) Il-Kontrollur Ewropew għall-Protezzjoni tad-Dejta u l-awtoritajiet ta’ sorveljanza għandhom jikkoperaw b'mod attiv ma' xulxin biex jiżguraw superviżjoni koordinata tal-RTP. (32) L-Istati Membri għandhom jistabbilixxu regoli dwar pieni applikabbli għall-ksur tad-dispożizzjonijiet ta’ dan ir-Regolament u jiżguraw li dawn jiġu implimentati. (33) Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, għandhom jiġu kkonferiti fuq il-Kummissjoni setgħat ta’ implimentazzjoni. Dawn is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni[25]. (34) Sabiex ikunu jistgħu jiġu adottati l-emendi tekniċi tal-Annessi, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tingħata lill-Kummissjoni biex tadotta l-emendi tekniċi għall-annessi skont l-Artikolu 58. Huwa ta' importanza partikolari li l-Kummissjoni twettaq konsultazzjonijiet xierqa tul il-ħidma ta’ tħejjija tagħha, anke fuq il-livell ta' esperti. Il-Kummissjoni, meta tkun qed tħejji u tfassal atti ddelegati, għandha tiżgura trażmissjoni simultanja, f’waqtha u xierqa ta’ dokumenti rilevanti lill-Parlament Ewropew u lill-Kunsill. (35) Dan ir-Regolament jirrispetta d-drittijiet fundamentali u josserva l-prinċipji rikonoxxuti b'mod partikolari mill-Karta tad-Drittijiet Fundamentali tal-Unjoni Ewropea, b’mod speċjali il-protezzjoni tad-dejta personali (l-Artikolu 8) u d-dritt għal rimedju effettiv (l-Artikolu 51), u għandu jiġi applikat f'konformità ma’ dawn id-drittijiet u l-prinċipji. (36) Peress li l-istabbiliment ta' RTP komuni u l-ħolqien ta’ obbligi, kundizzjonijiet u proċeduri komuni għall-ħażna ta' dejta dwar il-vjaġġaturi rreġistrati ma jistgħux jintlaħqu sew mill-Istati Membri waħedhom, u jistgħu għalhekk minħabba l-iskala u l-impatt tal-azzjoni, jintlaħqu aħjar fil-livell ta’ Unjoni, l-Unjoni tista’ tadotta miżuri skont il-prinċipju tas-sussidjarjetà kif stipulat fl-Artikolu 5 tat-Trattat dwar l-Unjoni Ewropea. F’konformità mal-prinċipju ta’ proporzjonalità, kif stabbilit f’dan l-Artikolu, ir-Regolament ma jmurx lil hinn minn dak li hu meħtieġ sabiex jinkiseb dan l-objettiv. (37) F’konformità mal-Artikoli 1 u 2 tal-Protokoll (Nru 22) dwar il-pożizzjoni tad-Danimarka, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, id-Danimarka mhijiex tieħu sehem fl-adozzjoni ta’ dan ir-Regolament u mhijiex marbuta bih jew soġġetta għall-applikazzjoni tiegħu. Ladarba dan ir-Regolament jibni fuq l-acquis ta’ Schengen, id-Danimarka għandha skont l-Artikolu 4 ta’ dak il-Protokoll, tiddeċiedi fi żmien sitt xhur wara li l-Kunsill ikun iddeċieda dwar dan ir-Regolament jekk tkunx se timplimentah fil-liġi nazzjonali tagħha. (38) Dan ir-Regolament huwa żvilupp tad-dispożizzjonijiet dwar l-acquis ta’ Schengen li fih ir-Renju Unit ma jiħux sehem, skont id-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u l-Irlanda ta’ Fuq biex jieħdu parti f’xi dispożizzjonijiet tal-acquis ta’ Schengen[26]; għalhekk ir-Renju Unit mhuwiex qed jieħu sehem fl-adozzjoni tiegħu u mhuwiex marbut bih jew suġġett għall-applikazzjoni tiegħu. (39) Dan ir-Regolament jikkostitwixxi żvilupp fuq id-dispożizzjonijiet tal-acquis ta’ Schengen li fihom l-Irlanda ma tiħux sehem, f’konformità mad-Deċiżjoni tal-Kunsill 2002/192/KE tat-28 ta’ Frar 2002 rigward it-talba tal-Irlanda biex tieħu sehem f’xi disposizzjonijiet tal-acquis ta’ Schengen[27]; għaldaqstant l-Irlanda mhix qed tieħu sehem fl-addozzjoni tiegħu u mhix marbuta bih jew soġġetta għall-applikazzjoni tiegħu. (40) Fir-rigward tal-Islanda u n-Norveġja, dan ir-Regolament huwa żvilupp tad-dipożizzjonijiet tal-acquis ta' Schengen fi ħdan it-tifsira tal-Ftehim konkluż mill-Kunsill tal-Unjoni Ewropea u r-Repubblika tal-Islanda u r-Renju tan-Norveġja dwar l-assoċjazzjoni ta' dawn tal-aħħar mal-implimentazzjoni, l-applikazzjoni u l-iżvilupp tal-acquis ta' Schengen[28], li jaqgħu fil-qasam imsemmi fl-Artikolu 1, punt A tad-Deċiżjoni tal-Kunsill 1999/437/KE tas-17 ta' Mejju 1999 dwar ċerti arranġamenti għall-applikazzjoni ta' dak il-Ftehim[29]. (41) Fir-rigward tal-Isvizzera, dan ir-Regolament jikkostitwixxi żvilupp tad-dispożizzjonijiet tal-acquis ta' Schengen, skont il-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera mal-implimentazzjoni, l-applikazzjoni u l-iżvilupp tal-acquis ta’ Schengen[30], li jaqgħu fil-qasam msemmi fl-Artikolu 1, il-punt A tad-Deċiżjoni tal-Kunsill 1999/437/KE tas-17 ta' Mejju 1999 meħud flimkien mal-Artikolu 3 tad-Deċiżjoni tal-Kunsill 2008/146/KE[31]. (42) Fir-rigward tal-Liechtenstein, dan ir-Regolament jikkostitwixxi żvilupp fid-dispożizzjonijiet tal-acquis ta’ Schengen, kif previst mill-Protokoll iffirmat bejn l-Unjoni Ewropea, il-Komunità Ewropea, il-Konfederazzjoni Svizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera mal-implimentazzjoni, l-applikazzjoni u l-iżvilupp tal-acquis ta’ Schengen[32], li jaqgħu fil-qasam imsemmi fl-Artikolu 1, il-punt A, tad-Deċiżjoni tal-Kunsill 1999/437/KE tas-17 ta' Mejju 1999, meħud flimkien mal-Artikolu 3 tad-Deċiżjoni tal-Kunsill 2011/350/UE[33]. (43) Fir-rigward ta’ Ċipru, dan ir-Regolament jikkostitwixxi att li jibni fuq, jew inkella huwa relatat mal-acquis ta’ Schengen fi ħdan it-tifsira tal-Artikolu 3(2) tal-Att tal-Adeżjoni tal-2003. (44) Dan ir-Regolament jikkostitwixxi att li jibni fuq, jew inkella huwa relatat mal-acquis ta' Schengen fi ħdan it-tifsira tal-Artikolu 4(2) tal-Att tal-Adeżjoni tal-2005. (45) Billi l-vjaġġaturi rreġistrati ikunu ġew suġġetti għall-iċċekkjar kif ukoll għall-kontrolli preventivi kollha meħtieġa minn dawk l-Istati Membri li jimplimentaw bis-sħiħ l-acquis ta’ Schnegen u ma jirrappreżentaw l-ebda riskju għall-Bulgarija, ir-Rumanija u Ċipru, dawn l-Istati Membri tal-aħħar jistgħu jirrikonoxxu unilateralment is-sħubija fl-RTP tal-vjaġġatur rreġistrat li jibbenefika mill-faċilitazzjoni tal-kontrolli fuq il-fruntieri esterni tagħhom. ADOTTAW DAN IR-REGOLAMENT: KAPITOLU I Dispożizzjonijiet ġenerali Artikolu 1 Suġġett Dan ir-Regolament jistabbilixxi l-kundizzjonijiet u l-proċeduri għall-aċċess fil-Programm ta’ Vjaġġaturi Rreġistrati (RTP) u jiddefinixxi l-għan, il-funzjonalitajiet u r-responsabbiltajiet tat-token u tar-Repożitorju Ċentrali bħala sistema għall-ħażna ta' dejta dwar vjaġġaturi rreġistrati skont l-RTP. Artikolu 2 L-istruttura ta’ RTP 1. L-RTP se jkun ibbażat fuq sistema għall-ħażna ta’ dejta dwar vjaġġaturi rreġistrati li minn banda jistrieħ fuq tokens miżmuma minn vjaġġaturi individwali u minn banda ohra Repożitorju Ċentrali, maħżen fiżiku f’lokalità ċentrali għad-dejta tal-RTP, msemmija flimkien bħala t-“tokens u r-Repożitorju Ċentrali”. 2. L-arkitettura teknika tat-tokens u r-Repożitorju Ċentrali hija stabbilita ulterjorment fl-Artikolu 21. 3. L-Aġenzija għat-tmexxija operattiva ta’ sistemi ta' tagħrif fuq skala kbira fil-qasam tal-libertà, is-sigurtà u l-ġustizzja (minn hawn 'il quddiem l-Aġenzija) għandha tkun responsabbli mill-iżvilupp u mit-tmexxija operattiva tar-Repożitorju Ċentrali, mill-interfaċċja uniformi f’kull Stat Membru, mill-punti ta’ dħul fin-netwerk kif ukoll mill-infrastruttura ta' komunikazzjoni bejn ir-Repożitorju Ċentrali u l-Punti ta’ Dħul fin-Netwerk. L-Aġenzija għandha tkun responsabbli għad-definizzjoni tal-ispeċifikazzjonijiet tekniċi ta' token. Artikolu 3 Definizzjonijiet Għall-finijiet ta' dan ir-Regolament, dawn id-definizzjonijiet li ġejjin għandhom japplikaw: (1) “Programm ta’ Vjaġġaturi Rreġistrati” (RTP) tfisser programm li jippermetti lil ċittadini ta’ pajjiżi terzi li għaddew minn skrutinju preventiv u ġew mogħtija aċċess għall-RTP biex jibbenefikaw mill-faċilitazzjoni tal-kontrolli fuq il-fruntiera li jinsabu fil-fruntiera esterna tal-Unjoni; (2) “Vjaġġatur Irreġistrat” tfisser ċittadin ta’ pajjiż terz li ġie mogħti aċċess għall-RTP skont dan ir-Regolament; (3) 'Aġenzija' tfisser l-Aġenzija Ewropea għat-tmexxija operattiva ta’ sistemi fuq skala kbira tal-IT fil-qasam tal-libertà, tas-Sigurtà u tal-ġustizzja stabbiliti bir-Regolament (UE) Nru 1077/2011; (4) “Repożitorju Ċentrali” tfisser maħżen fiżiku f’lokalità ċentrali għall-ħżin ta’ dejta tal-RTP; (5) “token” tfisser apparat użat biex jinħażen identifikatur uniku mogħti lil vjaġġatur irreġistrat. L-identifikatur uniku jikkollega lill-vjaġġatur mad-dejta tiegħu mdaħħla fir-Repożitorju Ċentrali; (6) “tmexxija operattiva” tfisser il-kompiti kollha meħtieġa sabiex jibqgħu jaħdmu s-sistemi tal-IT fuq skala kbira, inkluża r-responsabbiltà għall-infrastruttura tal-komunikazzjoni użata minnhom; (7) “żvilupp” tfisser il-kompiti kollha meħtieġa biex tinħoloq sistema tal-IT fuq skala kbira, inkluża l-infrastruttura tal-komunikazzjoni użata minnha; (8) “awtoritajiet kompetenti” tfisser l-awtoritajiet tal-viża u tal-fruntiera skont l-Artikolu 4(3) tar-Regolament (KE) Nru 767/2008 tal-Parlament Ewropew u tal-Kunsill[34] u l-awtoritajiet assenjati, skont il-liġi nazzjonali sabiex iwettqu kontrolli fuq persuni fil-punti ta’ qsim tal-fruntieri esterni, skont ir-Regolament (KE) Nru 562/2006 tal-Parlament Ewropew u tal-Kunsill[35]; (9) “ċittadin ta’ pajjiżi terzi” jew “vjaġġatur ta’ pajjiż terz” tfisser kwalunkwe persuna li mhix ċittadin tal-Unjoni skond it-tifsira tal-Artikolu 20 tat-Trattat jew ċittadin ta' pajjiż terz li skont ftehimiet bejn l-Unjoni u l-Istati Membri tagħha min-naħa, u dawk il-pajjiżi terzi min-naħa l-oħra, igawdu drittijiet ta’ moviment liberu ekwivalenti għal dawk ta’ ċittadini tal-Unjoni; (10) “formola tal-applikazzjoni” tfisser il-formola ta’ applikazzjoni uniformi għall-aċċess tal-RTP kif stipulat fl-Anness 1; (11) "dejta bijometrika” tfisser il-marki tas-swaba'; (12) “dokument tal-ivvjaġġar” tfisser passaport jew dokument ieħor ekwivalenti li jintitola lid-detentur jaqsam il-fruntieri esterni, u li miegħu tista' tiġi miżjuda viża; (13) “verifika” tfisser il-proċess ta’ tqabbil ta’ settijiet ta’ dejta biex tiġi stabbilita l-validità tal-identità ddikjarata (kontroll one-to-one ); (14) “dejta alfanumerika” tfisser dejta rrappreżentata minn ittri, numri, karattri speċjali, spazji u marki tal-punteġġjatura; (15) “sistema nazzjonali” tfisser il-hardware, is-software u l-infrastruttura ta’ komunikazzjoni nazzjonali li tikkollega t-tagħmir tal-utent aħħari tal-awtoritajiet kompetenti kif definiti fl-Artikolu 23(2) mal-punti ta’ dħul fin-netwerk f'kull Stat Membru. (16) “it-tokens u r-Repożitorju Ċentrali” tfisser sistema għall-ħażna ta’ dejta dwar il-vjaġġaturi rreġistrati li tikkonsisti f’Repożitorju Ċentrali u token; (17) "l-Istat Membru responsabbli" tfisser l-Istat Membru li daħħal id-dejta fir-Repożitorju Ċentrali; (18) “ċentru komuni għall-applikazzjonijiet" tfisser ċentru kif imsemmi fl-Artikolu 41(2) tar-Regolament (KE) Nru 810/2009 tal-Parlament Ewropew u tal-Kunsill[36]; (19) “awtorità superviżorja” tfisser l-awtorità superviżorja stabbilita skont l-Artikolu 28 tad-Direttiva 95/46/KE. Kapitolu II Il-proċeduri u l-kundizzjonijiet biex tiġi ppreżentata applikazzjoni għall-aċċess għall-RTP Artikolu 4 L-awtoritajiet u l-Istati Membri kompetenti biex jeżaminaw u jiddeċiedu dwar applikazzjoni għall-aċċess għall-RTP L-awtoritajiet kompetenti biex jeżaminaw u jiddeċiedu dwar applikazzjoni għall-aċċess għall-RTP għandhom ikunu il-persunal awtorizzat kif dovut tal-awtoritajiet tal-viża u tal-fruntieri ta’ kwalunkwe Stat Membru. Artikolu 5 Il-preżentazzjoni ta’ applikazzjoni 1. Ċittadin ta’ pajjiż terz jista’ jippreżenta applikazzjoni għall-aċċess għall-RTP fi kwalunkwe konsulat ta’ Stat Membru, f'kull ċentru ta’ applikazzjoni komuni jew fi kwalunkwe post tal-qsim fuq il-fruntieri esterni. Formola ta’ applikazzjoni online tista’ tiġi aċċettata, fejn disponibbli. 2. L-applikanti jista’ jkollhom bżonn jagħmlu appuntament sabiex jippreżentaw l-applikazzjoni. L-appuntament għandu, bħala regola ġenerali, isseħħ fi żmien ġimagħtejn mid-data ta’ meta dan ikun intalab. 3. Fejn applikant qed japplika għall-aċċess għall-RTP għall-ewwel darba, ikun jeħtieġlu jagħmel dan personalment, sabiex jagħti l-marki tas-swaba’ tiegħu, għal intervista u sabiex id-dokument tal-ivvjaġġar jiġi kkontrollat. 4. Meta applikant jissottometti applikazzjoni online jew jaqa’ fl-ambitu tal-paragrafu 5, tinġabar id-dejta bijometrika, id-dokument tal-ivvjaġġar jiġi ċċekkjat u ssir intervista, jekk dan ikun applikabbli, meta tittieħed id-deċiżjoni dwar l-applikazzjoni u t-token jinħareġ. 5. Bla ħsara għall-Artikolu 8, l-awtoritajiet kompetenti jistgħu jneħħu r-rekwiżit irreferut fil-paragrafu 3 jekk l-applikant ikun id-detentur ta’ permess ta’ residenza jew ta’ karta ta’ residenza, jew jekk l-applikant jafuh bħala integru u kredibbli. 6. Meta jippreżenta applikazzjoni, l-applikant għandu: (a) ikollu mill-inqas 12-il sena; (b) jippreżenta formola tal-applikazzjoni skont l-Artikolu 6; (c) jippreżenta dokument tal-ivvjaġġar skont l-Artikolu 7; (d) jippermetti li jittieħdhulu l-marki tas-swaba' skont l-Artikolu 8; (e) jipprovdi dokumenti ta' prova skont l-Artikolu 9 u l-Anness II, jekk applikabbli; (f) iħallas it-tariffa skont l-Artikolu 10. 7. L-applikant jista’ jirtira l-applikazzjoni tiegħu fi kwalunkwe ħin qabel ma tkun ittieħdet deċiżjoni dwar l-applikazzjoni. Artikolu 6 Il-formola tal-applikazzjoni 1. Kull applikant għandu jippreżenta formola tal-applikazzjoni kompluta u ffirmata. Il-minuri għandhom jippreżentaw formola tal-applikazzjoni ffirmata minn persuna li qiegħda teżerċita awtorità ta' ġenitur permanenti jew għandha l-kustodja legali permanenti. 2. L-Istati Membri għandhom jagħmlu l-formola tal-applikazzjoni disponibbli b'mod mifrux għall-pubbliku u faċilment aċċessibbli għall-applikanti mingħajr ħlas. 3. Il-formola tal-applikazzjoni għandha tkun mill-inqas disponibbli b’dawn il-lingwi li ġejjin: bil-lingwa(i) uffiċjali tal-Istat Membru inkwistjoni, bil-lingwa(i) uffiċjali tal-pajjiż terz jew il-pajjiżi fejn l-applikazzjoni tista’ tiġi ppreżentata u bil-lingwa(i) uffiċjali ta’ pajjiżi terzi ġirien, fejn applikabbli. 4. L-Istati Membri għandhom jinformaw lill-applikanti dwar il-lingwa(i) li jistgħu jintużaw meta jimlew il-formola tal-applikazzjoni. Artikolu 7 Dokument tal-ivvjaġġjar L-applikant għandu jippreżenta Dokument tal-Ivvjaġġar li Jinqara minn Magna (MRTD) jew Dokument tal-Ivvjaġġar Elettroniku li Jinqara minn Magna (eMRTD) li huwa validu għal mill-inqas il-perjodu tal-aċċess mitlub mill-RTP u nħareġ matul il-ħames snin preċedenti. Id-dokument tal-ivvjaġġar għandu jkollu l-viża meħtieġa mwaħħla miegħu jew ikun hemm miegħu l-permess ta’ residenza jew il-karta ta’ residenza meħtieġ li jinqraw minn magna. Inkella, l-applikant jista’ japplika għal viża fl-istess ħin li japplika għal aċċess għall-RTP, fejn applikabbli. Artikolu 8 Id-dejta bijometrika 1. Fejn l-applikant ma jkunx applika qabel għal aċċess għall-RTP, l-Istati Membri għandhom jiġbru d-dejta bijometrika tal-applikanti tagħhom li jkun fiha l-erba’ marki tas-swaba’ meħudin ċatti u miġbura b’mod diġitali skond is-salvagwardji stabbiliti fil-Konvenzjoni tal-Kunsill tal-Ewropa dwar il-Protezzjoni tad-Drittijiet tal-Bniedem u l-Libertajiet Fundamentali, fil-Karta tad-Drittijiet Fundamentali tal-Unjoni Ewropea u fil-Konvenzjoni tan-Nazzjonijiet Uniti dwar id-Drittijiet tat-Tfal. 2. Jekk mhuwiex possibbli li jinġabru erba’ marki tas-swaba’, jinġabar l-għadd massimu ta’ marki tas-swaba’. L-Istati Membri għandhom jiżguraw li l-proċeduri xierqa li jiggarantixxu d-dinjità tal-applikant ikunu fis-seħħ, jekk jinqalgħu diffikultajiet waqt il-ġbir tal-marki tas-swaba'. 3. Meta l-marki tas-swaba' miġbura mill-applikant bħala parti minn applikazzjoni aktar bikrija jkunu ddaħħlu għall-ewwel darba fir-Repożitorju Ċentrali anqas minn 59 xahar qabel id-data tal-applikazzjoni l-ġdida, dawn jistgħu jiġu kkupjati għall-applikazzjoni sussegwenti. Madankollu, fejn ikun hemm dubju dwar l-identità tal-applikant jew ma jkunx jista’ jiġi kkonfermat minnufih li l-marki tas-swaba’ inġabru fil-perijodu speċifikat skont l-ewwel subparagrafu, l-awtoritajiet kompetenti jiġbru l-marki tas-swaba’ tal-applikant. 4. L-ispeċifikazzjonijiet għar-riżoluzzjoni u l-użu tal-marki tas-swaba’ għall-verifika bijometrika tal-RTP jiġu deċiżi mill-Kummissjoni skont l-Artikolu 37. 5. Il-marki tas-swaba’ jinġabru mill-persunal kkwalifikat u awtorizzat tal-awtoritajiet kompetenti kif dovut. 6. Il-marki tas-swaba’ mhumiex marbutin mad-dejta alfanumerika u dawn jiddaħħlu f’taqsimiet separati fir-Repożitorju Ċentrali. Artikolu 9 Id-dokumenti ta’ sostenn 1. Meta ssir applikazzjoni għal aċċess għall-RTP, l-applikant irid jippreżenta: (a) id-dokumenti li jindikaw l-għanijiet tal-vjaġġ; (b) prova ta’ mezzi suffiċjenti ta’ sussistenza għall-ivvjaġġar u l-akkomodazzjoni taż-żewġ vjaġġi li jkun imiss; (c) dokumenti li jistabilixxu l-istatus tiegħu ta' xogħol jew ta’ familja, ta’ negozjant, ta’ ħaddiem taċ-ċivil involut f'kuntatti uffiċjali regolari ma’ Stati Membri u l-istituzzjonijiet tal-Unjoni, ta’ rappreżentant tal-organizzazzjonijiet tas-soċjetà ċivili, ta’ persuna li tivvjaġġa minħabba taħriġ edukattiv, seminars u konferenzi, ta’ parteċipant f’attivitajiet ekonomiċi, ta’ membru tal-familja ta' ċittadin tal-Unjoni, ta’ membru tal-familja ta' ċittadin ta’ pajjiż terz legalment residenti fi Stat Membru. 2. Fejn l-applikant huwa membru tal-familja ta’ ċittadin tal-Unjoni li jgawdi d-dritt għall-moviment ħieles, l-applikant ikun jeħtieġlu jippreżenta biss il-karta ta’ residenza maħruġa minn Stat Membru, fejn applikabbli kif ukoll, prova tal-identità tiegħu, in-nazzjonalità u r-rabtiet familjari maċ-ċittadin tal-Unjoni li għalih tapplika d-Direttiva 2004/38/KE. 3. Meta ċittadin ta’ pajjiz terz jitfa' applikazzjoni għal viża għal dħul multiplu u applikazzjoni għal aċċess għall-RTP fl-istess ħin u fl-istess post, sett wieħed biss ta’ dokumenti ta' prova huma meħtieġa. 4. Jekk detentur ta’ viża għal dħul multiplu jitfa’ applikazzjoni għall-RTP fl-istess post minn fejn inħarġet il-viża għal dħul multiplu, iżda ma jagħmilx hekk fl-istess ħin, id-dokumenti ta’ prova pprovduti għall-applikazzjoni għal viża bi dħul multiplu jistgħu jintużaw għall-valutazzjoni tal-applikazzjoni għall-RTP. Jekk hemm xi dubju dwar jekk id-dokumenti ta’ prova pprovduti aktar kmieni humiex aġġornati, Stat Membru jista’ jitlob dokumenti ta’ prova ġodda fi żmien għaxart ijiem ta’ xogħol. Lista mhux eżawrijenti ta' dokumenti ta' prova li l-awtoritajiet kompetenti jistgħu jitolbu mill-applikant hija stipulata fl-Anness II. 5. L-Istati Membri jistgħu jeħtieġu li l-applikanti jippreżentaw prova ta' sponsorizzazzjoni u/jew ta' akkomodazzjoni privata billi jimlew formola mfassla mill-Istat Membru kkonċernat. Din il-prova tista’ tintalab l-aktar għaż-żewġ vjaġġi li jkun imiss. Din il-formola trid tindika b’mod partikolari: (a) il-perjodu ta’ validità tal-isponsorizzazzjoni u/jew ta’ akkomodazzjoni; (b) jekk l-għan tagħha huwiex li tipprovdi prova ta’ sponsorizzazzjoni u/jew ta’ akkomodazzjoni; (c) jekk l-ospitant huwiex persuna individwali, kumpanija jew organizzazzjoni; (d) l-identità u d-dettalji ta' kuntatt tal-ospitant; (e) l-applikant/i mistednin; (f) l-indirizz tal-akkomodazzjoni; (g) irbit familjari possibbli mal-ospitant. Minbarra l-lingwa(i) uffiċjali tal-Istat Membru, il-formola għandha titfassal mill-anqas b'lingwa uffiċjali oħra tal-istituzzjonijiet tal-Unjoni Ewropea. Il-formola għandha tipprovdi lill-persuna li tiffirmaha bl-informazzjoni speċifikata fl-Artikolu 48(1). Għandu jiġi nnotifikat kampjun tal-formola lill-Kummissjoni. 6. L-awtoritajiet kompetenti jistgħu jneħħu waħda jew aktar mir-rekwiżiti stipulati fil-paragrafu 1 jekk l-applikant ikollu permess ta’ residenza jew jekk l-applikant jafuh bħala integru u kredibbli. Artikolu 10 Tariffa 1. L-applikanti jħallsu tariffa kif stipulat fl-Anness III. 2. It-tariffa tiġi riveduta regolarment sabiex tkun tirrifletti l-ispejjeż amministrattivi. Il-Kummissjoni għandha s-setgħa li tadotta atti ddelegati għall-aġġustament tat-tariffa skont l-Artikolu 59. 3. It-tariffa tiġi imposta f’euro, fil-munita nazzjonali tal-pajjiż terz jew fil-munita li normalment hija użata fil-pajjiż terz fejn l-applikazzjoni tiġi ppreżentata, u jkun xi jkun ir-riżultat tal-applikazzjoni jew jekk l-applikazzjoni tiġi rtirata, ma tingħatax lura. 4. Meta l-ammont tat-tariffa jkun impost f'munita li mhijiex l-Euro, l-ammont tat-tariffa impost f'dik il-munita jiġi ddeterminat u rrivedut b'mod regolari waqt l-applikazzjoni tar-rata tal-kambju ta' referenza esterna tal-euro stabbilita mill-Bank Ċentrali Ewropew. L-ammont impost jista’ jiżdied sal-eqreb ċifra. 5. L-applikant jingħata irċevuta stampata jew elettronika għat-tariffa mħallsa. KAPITOLU III L-analiżi u d-deċiżjoni dwar l-applikazzjonijiet Artikolu 11 L-aċċettazzjoni 1. L-awtoritjiet kompetenti jivverifikaw li: – l-applikant għandu tal-inqas 12-il sena; – l-applikazzjoni jkun fiha l-punti msemmijin fl-Artikolu 5(6)(b), (c) u (e); – tkun inġabret id-dejta bijometrika tal-applikant; – tkun inġabret it-tariffa. 2. Fejn l-awtoritajiet kompetenti jikkonkludu li jkunu ġew sodisfatti l-kondizzjonijiet imsemmijin fil-paragrafu 1, l-applikazzjoni tiġi milqugħa u l-awtoritajiet kompetenti għandhom: – isegwu l-proċeduri deskritti fl-Artikolu 24; – ikomplu jeżaminaw l-applikazzjoni. 3. Meta l-awtoritajiet kompetenti jsibu li l-kondizzjonijiet imsemmijin fil-paragrafu 1 ma jkunux ġew sodisfatti, l-applikazzjoni ma tintlaqax u l-awtoritajiet kompetenti ma janalizzawx l-applikazzjoni, u mingħajr dewmien: – iroddu lura l-formola tal-applikazzjoni u d-dokumenti kollha ppreżentati mill-applikant; – jeqirdu id-dejta bijometrika miġbura. Artikolu 12 Analiżi ta’ applikazzjoni 1. L-analiżi tal-applikazzjonijiet u tal-intervisti, fejn xieraq, għandha titwettaq biss mill-awtoritajiet kompetenti msemmija fl-Artikolu 4. 2. Mill-analiżi tal-applikazzjoni, l-awtorità kompetenti għandha tivverifika: (a) li l-applikant jissodisfa l-kundizzjonijiet ta’ dħul stabbiliti fl-Artikolu 5(1) tar-Regolament (UE) Nru 562/2006; (b) li d-dokument tal-ivvjaġġar tal-applikant, il-viża, il-permess ta’ residenza jew il-karta ta' residenza mogħtija, kif applikabbli, huma validi u mhumiex foloz jew iffalsifikati; (c) li l-applikant juri l-ħtieġa jew jiġġustifika l-intenzjoni li jrid jivvjaġġa ta’ spiss u/jew regolari; (d) li l-applikant ma jkunx diġà qabeż iż-żmien massimu tas-soġġorn awtoriżżat fit-territorju tal-Istati Membri u li jagħti prova tal-integrità u tal-affidabilità tiegħu b’mod partikolari fejn tidħol l-intenzjoni ġenwina li jitlaq mit-territorju fiż-żmien xieraq; (e) il-ġustifikazzjoni tal-applikant dwar l-iskop u l-kundizzjonijiet tas-soġġorni previsti; (f) li l-applikant jagħti prova tal-qagħda finanzjarja tiegħu fil-pajjiż tal-oriġini jew ta’ residenza u li għandu biżżejjed mezzi ta’ sussistenza kemm għat-tul tas-soġġorn/i intenzjonat/i kif ukoll biex imur lura lejn il-pajjiż tal-oriġini jew ta’ residenza tiegħu, jew li hu qiegħed f'pożizzjoni li jista’ jikseb dawn il-mezzi skont il-liġi; (g) li l-applikant mhuwiex persuna li dwarha nħarġet twissija fis-Sistema ta’ Informazzjoni ta' Schengen (SIS); (h) li l-applikant mhuwiex meqjus bħala theddida għall-ordni pubbliku, għas-sigurtà interna, għas-saħħa pubblika jew għar-relazzjonijiet internazzjonali ta’ xi wieħed mill-Istati Membri, u b’mod partikolari fil-każijiet fejn ma ġietx introdotta twissija fil-bażi tad-dejta nazzjonali tal-Istati Membri li għandha l-iskop li timpedixxi d-dħul għal dawn l-istess raġunijiet; (i) jekk l-applikant għall-RTP kienx ingħata, kellux estiż, ġiex irrifjutat jew kellux irrevokat l-aċċess qabel. Meta jkun qed jiġi vverifikat li l-applikant jissodisfa l-kundizzjonijiet tad-dħul stipulati fl-Artikolu 5(1) tar-Regolament Nru 562/2006, għandha tingħata konsiderazzjoni partikolari biex jiġi evalwat jekk l-applikant jippreżentax ir-riskju tal-immigrazzjoni illegali jew jekk huwiex ta’ riskju għas-sigurtà tal-Istati Membri, u jekk l-applikant għandux l-intenzjoni jitlaq mit-territorju tal-Istati Membri waqt is-soġġorn awtorizzat. 3. Il-mezzi ta’ sussistenza għas-soġġorni intenzjonati għandhom jiġu vvalutati skont it-tul u l-iskop/ijiet tas-soġġorn/i u b’referenza għall-medja tal-prezzijiet fl-Istat/i Membru(i) kkonċernat/i għall-ikel u l-irqad f’akkomodazzjoni irħisa, abbażi tal-ammonti ta' referenza stabbiliti mill-Istati Membri skont l-Artikolu 34 tal-Kodiċi tal-Fruntieri ta’ Schengen. Dikjarazzjoni ta’ garanzija u/jew akkomodazzjoni privata tista’ tikkostitwixxi wkoll evidenza ta’ mezzi suffiċjenti ta’ sussistenza. 4. L-analiżi ta' applikazzjoni għandha tkun ibbażata b'mod partikolari fuq l-awtentiċità u l-affidabbiltà tad-dokumenti ppreżentati u fuq il-veraċità u l-affidabbiltà tad-dikjarazzjonijiet li jsiru mill-applikant. Jekk Stat Membru responsabbli milli jeżamina applikazzjoni jkollu xi dubji dwar l-applikant, l-istqarrijiet tiegħu jew id-dokumenti ta’ prova li ġew ipprovduti, dan jista’ jikkonsulta ma’ Stati Membri oħra qabel ma jieħu xi deċiżjoni dwar l-applikazzjoni. 5. Waqt l-analiżi ta’ applikazzjoni, l-awtoritajiet kompetenti jistgħu, f’każijiet iġġustifikati, jitolbu dokumenti addizzjonali kif stipulat fl-Artikolu 9. 6. Ir-rifjut preċedenti ta’ aċċess għall-RTP m’għandux iwassal awtomatikament biex applikazzjoni ġdida tiġi miċħuda. Applikazzjoni ġdida għandha tkun ivvalutata abbażi tal-informazzjoni kollha disponibbli. 7. Il-kriterji użati għall-analiżi tal-applikazzjonijiet ippreżentati minn membri tal-familja ta’ ċittadini tal-Unjoni għandhom ikunu l-istess bħal dawk użati għall-analiżi tal-applikazzjonijiet tal-viża tagħhom. Artikolu 13 Id-deċiżjoni dwar l-applikazzjoni 1. L-awtoritajiet kompetenti jieħdu deċiżjoni dwar applikazzjoni li tiġi milqugħa skont l-Artikolu 11 fi żmien 25 jum tal-kalendarju mid-data ta’ sottomissjoni. 2. Dejjem jekk l-applikazzjoni ma tkunx instabet inaċċettabbli jew ġiet irtirata mill-applikant, tittieħed deċiżjoni sabiex: (a) jingħata aċċess għall-RTP, skont l-Artikolu 14, jew (b) jiġi miċħud l-aċċess għall-RTP, skont l-Artikolu 15. KAPITOLU IV L-għoti, l-estensjoni, ir-rifjut u r-revokar għall-aċċess għall-RTP Artikolu 14 L-għoti u l-estensjoni għall-aċċess għall-RTP 1. L-aċċess inizjali għall-RTP jingħata għal sena waħda. Fuq talba, l-aċċess jista’ jiġi estiż għal sentejn , segwit minn sentejn oħra mingħajr ma tintefa’ applikazzjoni ġdida fil-każ ta’ vjaġġaturi li segwew ir-regoli u r-regolamenti stabbiliti għall-qsim tal-fruntieri esterni u għas-soġġorn fiż-żona ta' Schengen. Il-perjodu ta’ aċċess mogħti m’għandux jaqbeż il-validità tad-dokument/i tal-ivvjaġġar, tal-viża, tal-permess ta' residenza jew tal-karta ta’ residenza, jekk applikabbli, u jridu jkunu bbażati fuq analiżi mwettaq skont l-Artikolu 12. 2. L-aċċess għall-RTP għandu jingħata mingħajr aktar ħtiġijiet proċedurali, jekk jissodisfa biss ir-rekwiżiti sostantivi stabbiliti f’dan ir-Regolament, ta’ persuni li għandhom jew li qed tinħarġilhom viża tat-tip D valida għal mill-anqas sena, ta’ persuni li għandhom permess ta’ residenza u ta’ membri tal-familja ta' ċittadini tal-Unjoni. 1. Id-data mniżżla fl-Artikolu 26 tiddaħħal fir-Repożitorju Ċentrali meta tittieħed id-deċiżjoni li jkun hemm aċċess għall-RTP. 2. Id-data mniżżla fl-Artikolu 27 tiddaħħal fit-token meta tittieħed id-deċiżjoni li jkun hemm aċċess għall-RTP. 3. Id-data mniżżla fl-Artikolu 30 tiddaħħal fir-Repożitorju Ċentrali meta tittieħed id-deċiżjoni li testendi l-aċċess għall-RTP. Artikolu 15 Ir-rifjut għall-aċċess għall-RTP 1. L-aċċess għall-RTP jiġi miċħud jekk l-applikant: (a) jippreżenta dokument tal-ivvjaġġar li mhux validu jew huwa falz jew iffalsifikat; (b) ma jkollux permess validu ta’ residenza, karta ta’ residenza jew viża, jekk ikunu meħtieġa skont ir-Regolament tal-Kunsill (KE) Nru 539/2001[37], u ma jissodisfax ir-rekwiżiti biex jinħarġulu; (c) ma jagħtix prova tal-bżonn jew jiġġustifika l-intenzjoni li għandu biex jivvjaġġa ta’ spiss u/jew regolarment; (d) ikun preċedentement qabeż it-tul massimu tas-soġġorn awtorizzat fit-territorju tal-Istati Membri u ma jagħtix prova tal-integrità u l-kredibilità tiegħu, b'mod partikolari l-intenzjoni ġenwina li jitlaq mit-territorju fiż-żmien xieraq; (e) ma jipprovdix ġustifikazzjoni għall-iskop u l-kundizzjonijiet tas-soġġorni intenzjonati; (f) ma jagħtix prova tal-qagħda finanzjarja tiegħu fil-pajjiż tal-oriġini jew ta’ residenza u m’għandux biżżejjed mezzi ta’ sussistenza kemm għat-tul tas-soġġorn/i intenzjonat/i kif ukoll biex imur lura lejn il-pajjiż tal-oriġini jew ta’ residenza tiegħu, jew li hu mhux qiegħed f'pożizzjoni li jista’ jikseb dawn il-mezzi skont il-liġi; (g) huwa persuna li għaliha nħarġet twissija fis-SIS; (h) ikun meqjus bħala theddida għall-ordni pubbliku, is-sigurtà interna, is-saħħa pubblika jew ir-relazzjonijiet internazzjonali ta’ xi wieħed mill-Istati Membri, u partikolarment fil-każijiet fejn ġiet introdotta twissija fil-bażi tad-dejta nazzjonali ta' Stat Membru għall-finijiet ta' ċaħda tad-dħul għal dawn l-istess raġunijiet; jew (i) Jekk ikun hemm dubji raġonevoli dwar l-awtentiċità tad-dokumenti ta’ prova ppreżentati mill-applikant jew dwar il-veraċità tal-kontenut tagħhom jew dwar l-affidabbiltà tad-dikjarazzjonijiet li jsiru mill-applikant. 2. Id-deċiżjoni dwar iċ-ċaħda u r-raġunijiet li fuqhom hija bbażata għandhom jiġu nnotifikati lill-applikant permezz tal-formola standard stabbilita fl-Anness IV. 3. Bla ħsara għad-dritt ta’ stħarriġ ġudizzjarju, skont il-liġi proċedurali tal-Istat Membru li jkun ħa d-deċiżjoni finali dwar l-applikazzjoni, l-applikant li kellu l-aċċess għall-RTP irrifjutat, għandu jkollu d-dritt għar-reviżjoni tar-rifjut sabiex jikkontesta jew jikkoreġi l-iżbalji potenzjali skont d-dritt għal rimedju effettiv[38]. L-appelli għandhom jitmexxew kontra l-Istat Membru li jkun ħa d-deċiżjoni dwar l-applikazzjoni u skont il-liġi nazzjonali ta’ dak l-Istat Membru. L-Istati Membri għandhom jipprovdu lill-applikanti b’informazzjoni dwar il-proċedura li għandha tiġi segwita f'każ ta' reviżjoni, kif speċifikat fl-Anness IV. 4. Meta applikazzjoni għall-aċċess għall-RTP tiġi miċħuda, id-dejta tiżdied fir-Repożitorju Ċentrali skont l-Artikolu 28. Artikolu 16 Revoka 1. L-aċċess għall-RTP jkun irrevokat: (a) meta jsir evidenti li l-kundizzjonijiet għall-għoti tal-aċċess għall-RTP ma ġewx sodisfati; (b) meta jsir evidenti li l-kundizzjonijiet għall-għoti tal-aċċess għall-RTP m’għadhomx aktar jiġu sodisfatti; (c) fuq it-talba tal-vjaġġatur irreġistrat. 2. L-aċċess jista’ jiġi rrevokat mill-awtoritajiet kompetenti ta’ kwalunkwe Stat Membru f'kull żmien skont il-paragrafu 1. 3. Jekk awtoritajiet oħra li m’humiex l-awtoritajiet kompetenti jkollhom evidenza li tissuġġerixxi li l-aċċess għall-RTP għandu jiġi rrevokat skont il-paragrafu 1, għandhom jinfurmaw mingħajr dewmien lill-awtoritajiet kompetenti. 4. Id-deċiżjoni dwar ir-revoka tal-aċċess għall-RTP u r-raġunijiet li fuqhom hija bbażata għandhom jiġu nnotifikati lill-vjaġġatur irreġistrat permezz tal-formola standard stabbilita fl-Anness IV. 5. Bla ħsara għad-dritt ta’ stħarriġ ġudizzjarju, skont il-liġi proċedurali tal-Istat Membru li jkun irrevoka l-aċċess għall-RTP, il-vjaġġatur rreġisttrat li kellu l-aċċess għall-RTP irrevokat, għandu jkollu d-dritt għar-reviżjoni tar-rifjut sabiex jikkontesta jew jikkoreġi l-iżbalji potenzjali skont d-dritt għal rimedju effettiv[39] sakemm l-aċċess ma jkunx ġie revokat fuq it-talba tal-vjaġġatur rreġistrat skont il-paragrafu 1(c). L-appelli għandhom jitmexxew kontra l-Istat Membru li jkun ħa d-deċiżjoni dwar ir-revoka u skont il-liġi nazzjonali ta’ dan l-Istat Membru. L-Istati Membri għandhom jipprovdu lill-applikanti b’informazzjoni dwar il-proċedura li għandha tiġi segwita f'każ ta' reviżjoni, kif speċifikat fl-Anness IV. 6. Meta l-aċċess għall-RTP jiġi rrevokat, id-dejta tiżdied fir-Repożitorju Ċentrali skont l-Artikolu 29. 7. Meta r-revoka għall-aċċess tkun intalbet mill-vjaġġatur rreġistrat, il-vjaġġatur rreġistrat għandu d-dritt li jitlob biex id-dejta tiegħu tiġi kkanċellata immedjatament. L-Istati Membri għandhom jinfurmaw lill-vjaġġatur rreġistrat dwar dan id-dritt. KAPITOLU V Il-ġestjoni u l-organizzazzjoni amministrattiva Artikolu 17 L-amministrazzjoni 1. L-awtoritajiet kompetenti għandhom iżommu arkivji tal-applikazzjonijiet. Kull fajl individwali ta’ applikazzjoni għandu jkun fih il-formola tal-applikazzjoni, il-kopji tad-dokumenti ta' prova rilevanti, il-kontrolli li saru rreġistrati u n-numru ta' referenza tal-aċċess mogħti għall-RTP, sabiex il-persunal ikun jista' jibni mill-ġdid, jekk ikun hemm il-bżonn, il-kuntest għad-deċiżjoni meħuda dwar l-applikazzjoni. 2. Il-fajls individwali tal-applikazzjonijiet għandhom jinżammu sakemm l-aċċess jingħata għall-RTP. 3. Meta l-aċċess għall-RTP jiġi rrifjutat jew irrevokat, il-fajls tal-applikazzjonijiet għandhom jinżammu l-aktar għal sentejn. Dan il-perjodu għandu jibda mid-data tad-deċiżjoni tal-awtorità kompetenti li tiċħad jew tirrevoka l-aċċess. L-applikazzjonijiet irtirati mill-applikanti jitħassru bla dewmien. L-Istati Membri jistgħu jaħżnu fajls tal-applikazzjonijiet inklużi d-dokumenti ta’ prova f’forma elettronika. Artikolu 18 Ir-riżorsi għall-fili ta’ applikazzjonijiet, il-ħruġ ta’ tokens, il-monitoraġġ u l-istatistika 1. Kull Stat Membru għandu jkun responsabbli biex jorganizza l-proċeduri relatati mat-tfigħ u l-analiżi ta' applikazzjonijiet kif ukoll għall-ħruġ ta’ tokens. 2. L-Istati Membri għandhom jagħmlu użu minn persunal adattat f'għadd suffiċjenti sabiex jitwettqu l-kompiti relatati mal-analiżi tal-applikazzjonijiet, b'tali mod li tiġi żgurata kwalità raġonevoli u armonizzata tas-servizz lill-pubbliku. 3. L-awtoritajiet kompetenti għandhom jipprovdu taħriġ adegwat lill-impjegati tagħhom u għandhom ikunu responsabbli li jipprovdu informazzjoni kompluta, preċiża u aġġornata dwar il-liġi relevanti tal-Unjoni kif ukoll dik nazzjonali. 4. L-awtoritajiet kompetenti għandhom jiżguraw monitoraġġ frekwenti u adegwat dwar kif jiġu miflija l-applikazzjonijiet, jinħarġu tokens, u jieħdu miżuri korrettivi meta jiskopru devjazzjonijiet mid-dispożizzjonijiet u mill-proċeduri ta’ dan ir-Regolament. 5. L-Istati Membri għandhom jikkompilaw statistika annwali dwar l-RTP, skont it-tabella stabbilita fl-Anness V. Din l-istatistika għandha tiġi ppreżentata lill-Aġenzija sal-1 ta’ Marzu ta' kull sena. L-Aġenzija għandha tippubblikaha. Artikolu 19 L-imġiba tal-persunal 1. L-awtoritajiet kompetenti għandhom jiżguraw li l-applikanti jintlaqgħu bil-korteżija. 2. L-awtoritajiet kompetenti għandhom, fit-twettiq tad-dmirijiethom, jirrispettaw id-dinjità umana. Kwalunkwe miżura meħuda għandha tkun proporzjonata mal-objettivi mixtieqa minn dik il-miżura. 3. Waqt li jkunu qed iwettqu l-kompiti tagħhom, l-awtoritajiet kompetenti m'għandhomx jiddiskriminaw kontra applikanti jew vjaġġaturi rreġistrati abbażi ta' sess, razza jew oriġini etnika, reliġjon jew twemmin, diżabilità, età jew orjentazzjoni sesswali. Artikolu 20 Informazzjoni għall-pubbliku ġenerali L-Istati Membri għandhom jipprovdu lill-pubbliku ġenerali bl-informazzjoni kollha rilevanti rigward l-applikazzjonijiet għall-aċċess għall-RTP, b'mod partikolari: (a) il-kriterji, il-kundizzjonijiet u l-proċeduri biex issir applikazzjoni; (b) l-iskadenzi għall-fili tal-applikazzjonijiet; (c) it-tariffa; (d) fejn jistgħu jiġu ppreżentati l-applikazzjonijiet. KAPITOLU VI L-arkitettura teknika ta’ Repożitorju Ċentrali tat-Tokens, il-kategoriji tad-dejta u l-inserzjoni tad-dejta mill-awtoritajiet kompetenti Artikolu 21 L-arkitettura teknika ta’ Repożitorju Ċentrali tat-Tokens Ir-Repożitorju Ċentral tat-Tokens huwa magħmul minn: (a) Repożitorju Ċentrali kostitwit minn repożitorju prinċipali kif ukoll repożitorju ta’ riżerva li kapaċi jiżgura l-funzjonalitajiet kollha tar-repożitorju prinċipali, f’każ li dan tal-aħħar tiġrilu l-ħsara; (b) Interfaċċja uniformi f'kull Stat Membru ibbażata fuq speċifikazzjonijiet tekniċi komuni u identiċi għall-Istati Membri kollha; (c) Punti ta' dħul fin-Netwerk li huma parti mill-Interfaċċja Uniformi u huma l-punti ta’ aċċess nazzjonali li jikkollegaw is-Sistema Nazzjonali kif definita fl-Artikolu 3(15) ta' kull Stat Membru mar-Repożitorju Ċentrali; (d) Infrastruttura ta’ komunikazzjoni bejn ir-Repożitorju Ċentrali u l-Punti ta’ Dħul fin-Netwerk; and (e) token bbażat fuq standards tekniċi komuni. Artikolu 22 Kategoriji ta’ dejta fir-Repożitorju Ċentrali tat-Tokens 1. Il-kategoriji li ġejjin biss huma rreġistrati fir-Repożitorju Ċentrali: (a) id-dejta alfanumerika dwar l-applikant u dwar l-aċċess mogħti, irrifjutat, irrevokat jew estiż, msemmija fl-Artikolu 25(1) sa (4), l-Artikolu 26 u l-Artikoli 28, 29 u 30; (b) id-dejta bijometrika msemmija fl-Artikolu 25(5). Id-dejta alfanumerika u d-dejta bijometrika għandhom jiġu rreġistrati f’taqsimiet separati fir-Repożitorju Ċentrali. 2. In-numru ta’ identifikazzjoni uniku biss għandu jiġi rreġistrat fit-token msemmi fl-Artikolu 27. Artikolu 23 L-inseriment, l-emendar, it-tħassir, il-konsultazzjoni u t-tfittxija tad-dejta 1. L-aċċess għar-Repożitorju Ċentrali u t-tokens għall-inseriment, l-emendar, it-tħassir, il-konsultazzjoni diretta jew it-tiftix tad-data msemmija fl-Artikolu 22(1) skond dan ir-Regolament għandha tkun riservata esklussivament għall-persunal awtorizzat kif dovut mill-awtoritajiet kompetenti għal għanijiet stabbiliti f'dan ir-Regolament. L-aċċess minn dawn l-awtoritajiet għandu jkun limitat sa fejn huwa meħtieġ sabiex il-kompiti ikunu jistgħu jitwettqu skont dawn l-għanijiet, u jkun proporzjonat mal-objettivi mixtieqa. 2. Kull Stat Membru għandu jinnomina l-awtoritajiet kompetenti, il-persunal awtorizzat kif dovut li għandu jkollu aċċess biex jidħol, jemenda, iħassar, jikkonsulta jew jfittex fid-dejta rreġistrata fir-Repożitorju Ċentrali jew fit-tokens. Kull Stat Membru għandu jgħaddi bla dewmien lill-Aġenzija lista ta' dawn l-awtoritajiet, inklużi dawk imsemmija fl-Artikolu 52(4), u kull emenda għal din il-lista. 3. Fi żmien 4 xhur wara li jidħol fis-seħħ dan ir-Regolament, l-Aġenzija għandha tippubblika lista kkonsolidata tal-awtoritajiet imsemmija fil-paragrafu 2 f’Il-Ġurnal Uffiċjali tal-Unjoni Ewropea. Fejn ikun hemm emendi, il-Kummissjoni għandha tippubblika lista kkonsolidata aġġornata darba fis-sena. Artikolu 24 Proċeduri għall-inseriment ta' dejta mill-applikazzjoni 1. Meta applikazzjoni hija aċċettabbli skont l-Artikolu 11, l-awtorità kompetenti għandha toħloq mingħajr dewmien il-fajl tal-applikazzjoni, billi ddaħħal id-dejta msemmija fl-Artikolu 25 fir-Repożitorju Ċentrali, sakemm din id-dejta hija meħtieġa li tiġi pprovduta mill-applikant. 2. Meta dejta speċifika mhix meħtieġa li tiġi pprovduta għal raġunijiet legali, it-taqsimiet speċifiċi tad-dejta għandhom jiġu mmarkati bħala “mhux applikabbli”. Artikolu 25 Id-dejta li għandha tiddaħħal meta tiġi ppreżentata applikazzjoni għall-aċċess għall-RTP L-awtorità kompetenti għandha ddaħħal id-dejta li ġejja fil-fajl tal-applikazzjoni: (1) in-numru tal-applikazzjoni uniku; (2) informazzjoni dwar l-istatus, li tindika li intalab aċċess għall-RTP; (3) l-awtorità fejn l-applikazzjoni ġiet ippreżentata, inkluż il-post fejn tinsab; (4) id-dejta li ġejja li għandha tittieħed mill-formola tal-applikazzjoni: (a) kunjom (isem il-familja) l-ewwel isem(ijiet) (l-ismijiet mogħtija); (b) il-kunjom fit-twelid (kunjom/ijiet preċedenti), pajjiż it-twelid, in-nazzjonalità(jiet); u s-sess; (c) id-data tat-twelid, post it-twelid; (d) it-tip u n-numru tad-dokument/i tal-ivvjaġġar, l-awtorità li ħarġitu u d-data tal-ħruġ u tal-għeluq; (e) post u data tal-applikazzjoni; (f) jekk applikabbli, skont l-Artikolu 9(5), id-dettalji tal-persuna responsabbli li tħallas l-ispejjeż ta’ sussistenza tal-applikant matul is-soġġorn, li huma: (i) fil-każ ta’ persuna fiżika, il-kunjom u l-ewwel isem, l-indirizz u n-numru tat-telefown tal-persuna; (ii) fil-każ ta’ kumpanija, jew organizzazzjoni oħra, l-isem u l-indirizz tal-kumpanija/organizzazzjoni oħra, il-kunjom u l-isem kif ukoll in-numru tat-telefown tal-persuna ta’ kuntatt ta’ din il-kumpanija/organizzazzjoni; (g) l-għanijiet ewlenin tal-vjaġġi; (h) l-indirizz ta’ dar l-applikant u n-numru tat-telefown; (i) jekk applikabbli, in-numru tal-istiker tal-viża; (j) jekk applikabbli, il-permess ta’ residenza jew in-numru tal-karta ta’ residenza; (k) l-impjieg attwali u l-impjegatur; għall-istudenti: isem l-istabbiliment edukattiv; (l) fil-każ ta’ minuri, il-kunjom u l-isem/ismijiet tal-ġenituri fl-awtorità jew tal-kustodju legali tal-applikant. (5) il-marki tas-swaba’, skont l-Artikolu 8. Artikolu 26 Dejta li għandha tiġi miżjuda fir-Repożitorju Ċentrali meta jingħata jew jiġi rtirat l-aċċess għall-RTP 1. Meta tkun ittieħdet deċiżjoni biex jingħata aċċess għall-RTP, l-awtorità kompetenti li tkun tat l-aċċess żżid id-dejta li ġejja fil-fajl tal-applikazzjoni: (a) informazzjoni dwar l-istatus, li tindika li ingħata aċċess għall-RTP; (b) l-awtorità li tat aċċess, inkluż il-post fejn tinsab; (c) il-post u d-data tad-deċiżjoni meħuda sabiex jingħata aċċess għall-RTP; (d) id-data tal-bidu u d-data tal-iskadenza għall-validità tal-aċċess. 2. Meta applikazzjoni tiġi rtirata mill-applikant qabel ma tittieħed deċiżjoni jekk għandux jingħata aċċess għall-RTP, l-awtorità kompetenti għandha tindika li l-applikazzjoni ngħalqet għal din ir-raġuni, id-data ta’ meta l-applikazzjoni ngħalqet u tħassar l-informazzjoni mill-fajl tal-applikazzjoni. Artikolu 27 Id-dejta li għandha tiddaħħal fit-token meta jingħata aċċess għall-RTP 3. Meta tkun ittieħdet deċiżjoni li jingħata aċċess għall-RTP, l-awtorità kompetenti li tat l-aċċess iddaħħal in-numru ta' identifikazzjoni uniku fit-token. In-numru ta’ identifikazzjoni uniku għandu jkun l-istess bħan-numru tal-applikazzjoni. 4. L-applikant jingħata t-token. Artikolu 28 Id-dejta li trid tiġi miżjuda fir-Repożitorju Ċentrali meta jiġi rrifjutat aċċess għall-RTP 1. Meta tkun ittieħdet deċiżjoni biex jiġi rrifjutat aċċess għall-RTP, l-awtorità kompetenti li tkun irrifjutat l-aċċess żżid id-dejta li ġejja fil-fajl tal-applikazzjoni: (a) informazzjoni dwar l-istatus, li tindika li ġie rrifjutat aċċess għall-RTP; (b) l-awtorità li rrifjutat l-aċċess għal RTP, inkluż il-post fejn tinsab; (c) il-post u d-data tad-deċiżjoni li ċċaħħad l-aċċess għall-RTP. 2. Il-fajl tal-applikazzjoni jindika wkoll ir-raġuni(jiet) li għaliha/hom l-aċċess għall-RTP ġie rrifjutat, u għandha tkun waħda minn dawk ir-raġunijiet, jew aktar, elenkata/i fl-Artikolu 15(1). Artikolu 29 Id-dejta li trid tiġi miżjuda fir-Repożitorju Ċentrali meta jiġi rrevokat aċċess għall-RTP 1. Meta tkun ittieħdet deċiżjoni biex jiġi rrevokat l-aċċess għall-RTP, l-awtorità kompetenti li tkun ħadet id-deċiżjoni żżid id-dejta li ġejja fil-fajl tal-applikazzjoni: (a) informazzjoni dwar l-istatus, li tindika li ġie rrevokat l-aċċess għall-RTP; (b) l-awtorità li irrevokat l-aċċess, inkluż il-post fejn tinsab; (c) il-post u d-data tad-deċiżjoni li tirrevoka l-aċċess għall-RTP. 2. Il-fajl tal-applikazzjoni jindika wkoll ir-raġuni(jiet) li għaliha/hom l-aċċess għall-RTP ġie rrevokat, u għandha tkun waħda minn dawk ir-raġunijiet, jew aktar, elenkata/i fl-Artikolu 16(1). Artikolu 30 Id-dejta li trid tiġi miżjuda fir-Repożitorju Ċentrali meta jiġi estiż l-aċċess għall-RTP Meta tkun ittieħdet deċiżjoni biex jiġi estiż l-aċċess għall-RTP, l-awtorità kompetenti li tkun ħadet id-deċiżjoni żżid id-dejta li ġejja fil-fajl tal-applikazzjoni: (a) informazzjoni dwar l-istatus, li tindika li ġie estiż l-aċċess għall-RTP; (b) l-awtorità li estendiet l-aċċess, inkluż il-post fejn tinsab; (c) il-post u data tad-deċiżjoni; (d) id-data tal-bidu u d-data tal-iskadenza tal-perjodu estiż. KAPITOLU VII Użu tad-dejta Artikolu 31 L-użu ta’ dejta għall-fili ta’ applikazzjonijiet, għal token mitluf jew misruq jew għal problemi li jinqalgħu waqt l-iffaċilitar ta’ qsim il-fruntieri tal-vjaġġaturi rreġistrati 1. L-awtorità kompetenti tfittex fir-Repożitorju Ċentrali meta tifli l-applikazzjonijiet u d-deċiżjonijiet relatati ma’ dawk l-applikazzjonijiet, inkluża d-deċiżjoni jekk għandux ikun irrevokat jew estiż l-aċċess għall-RTP. Barra minn hekk, l-awtoritajiet kompetenti ifittxu fir-Repożitorju Ċentrali f’każ li token jintilef jew jinsteraq, jew inkella jekk jinqalgħu xi problemi waqt l-iffaċilitar ta’ qsim il-fruntieri tal-vjaġġaturi rreġistrati. 2. Għall-għanijiet imsemmija f'paragrafu 1, l-awtorità kompetenti tfittex għal waħda jew aktar mid-dejta li ġejja: (a) in-numru tal-applikazzjoni uniku; (b) id-dejta msemmija fl-Artikolu 25(4)(a), (b) u (c); (c) id-dejta fuq id-dokument tal-ivvjaġġar, imsemmija fl-Artikolu 25(4)(d); (d) in-numru fuq l-istiker tal-viża, il-permess ta’ residenza jew il-karta ta' residenza, jekk applikabbli. 3. Jekk it-tfittxija f’xi waħda mit-tipi ta’ dejta elenkati fil-paragrafu 2 turi li d-dejta dwar l-applikant hija rreġistrata fir-Repożitorju Ċentrali, l-awtorità kompetenti għandha tingħata aċċess għall-fajl tal-applikazzjoni iżda mhux għat-taqsima separata li tħaddan id-dejta bijometrika. 4. L-awtorità kompetenti tfittex fit-taqsima separata tar-Repożitorju Ċentrali li fiha d-dejta bijometrika sabiex testendi l-aċċess għall-RTP u jekk jinqalgħu xi problemi waqt l-iffaċilitar ta’ qsim il-fruntieri tal-vjaġġaturi rreġistrati jekk il-marki tas-swaba’ u t-token jkunu ppreżentati fl-istess ħin mill-vjaġġatur irreġistrat. Jekk din it-tfittxija tindika li d-dejta dwar il-vjaġġatur irreġistrat hija rreġistrata fir-Repożitorju Ċentrali, l-awtorità kompetenti tingħata aċċess għall-fajl tal-applikazzjoni inkluża d-dejta bijometrika. 5. L-awtorità kompetenti tfittex fit-taqsima separata bid-dejta bijometrika biss tar-Repożitu Ċentrali, mingħajr it-token, għall-analiżi ta’ applikazzjonijiet biss, biex tiddeċiedi jekk tirrevokax l-aċċess għall-RTP u fil-każ li t-token jintilef jew jinsteraq. Jekk din it-tfittxija tindika li d-dejta dwar l-applikant hija rreġistrata fir-Repożitorju Ċentrali, l-awtorità kompetenti tingħata aċċess għall-fajl tal-applikazzjoni inkluża d-dejta bijometrika. Artikolu 32 L-użu ta’ dejta fil-punti ta’ qsim tal-fruntieri esterni għall-kontrolli fuq il-fruntieri 1. Sabiex jiġi iffaċilitat il-qsim tal-fruntieri għall-vjaġġaturi rreġistrati billi tiġi vverifikata l-identità tal-vjaġġatur irreġistrat u billi jiġi vverifikat li ngħata aċċess għall-RTP u/jew jekk jintlaħqux il-kundizzjonijiet ta’ dħul jew ta' ħruġ mit-territorji tal-Istati Membri skont il-Kodiċi tal-Fruntieri ta’ Schengen, l-awtorità kompetenti għandu jkollha l-aċċess sabiex tfittex fir-Repożitorju Ċentrali permezz tan-numru ta’ identifikazzjoni uniku (it-token) u n-numru tad-dokument tal-ivvjaġġar biex tivverifika li l-aċċess għall-RTP ingħata flimkien mal-verifika tal-identità tal-vjaġġatur irreġistrat billi jiġu vverifikati l-marki tas-swaba’ tal-vjaġġatur irreġistrat. 2. Jekk it-tfittxija bid-dejta elenkata fil-paragrafu 1 tindika li d-dejta dwar vjaġġatur irreġistrat hija rreġistrata fir-Repożitorju Ċentrali, l-awtorità kompetenti għandha tingħata informazzjoni pożittiva jew negattiva. 3. Fejn jitwettaq kontroll manwali fuq il-fruntiera, bla ħsara għall-paragrafu 1, tista’ ssir verifika tal-identità tal-vjaġġatur irreġistrat b’mod manwali, billi jiġi iċċekkjat viżwalment id-dokument tal-ivvjaġġar. Artikolu 33 L-użu tad-dejta għar-rappurtar u l-istatistika L-awtoritajiet kompetenti għandhom jikkonsultaw id-dejta li ġejja, unikament għall-għanijiet ta’ rrappurtar u statistika mingħajr ma jippermettu l-identifikazzjoni tal-applikanti individwali: (1) informazzjoni dwar l-istatus; (2) iċ-ċittadinanza attwali tal-applikant; (3) Il-post u d-data tal-applikazzjoni; (4) it-tip(i) u r-raġuni(jiet) tad-deċiżjoni dwar l-aċċess għall-RTP; (5) it-tip u l-pajjiż tal-ħruġ tad-dokument(i) tal-ivvjaġġar; (6) l-awtorità kompetenti, inkluż il-post fejn tinsab, fejn ittieħdet deċiżjoni li tagħti, tirrifjuta, tirrevoka jew testendi l-aċċess għall-RTP, u d-data tad-deċiżjoni; (7) l-iskop tal-vjaġġi; (8) tokens mitlufa jew misruqa. KAPITOLU VIII Perjodu taż-żamma, l-emenda tad-dejta u token mitluf jew misruq Artikolu 34 Perjodu taż-żamma għall-ħżin tad-dejta 1. Kull fajl individwali ta’ applikazzjoni għandu jinħażen fir-Repożitorju Ċentrali għall-massimu ta’ ħames snin, mingħajr ħsara għat-tħassir imsemmi fl-Artikoli 16(7), 26(2) u 35, u għaż-żamma tar-rekords imsemmija fl-Artikolu 45. Dan il-perjodu għandu jibda: (a) mid-data ta’ skadenza tal-aċċess mogħti jew estiż għall-RTP; (b) mid-data ta’ meta nħoloq il-fajl tal-applikazzjoni fir-Repożitorju Ċentrali, jekk l-applikazzjoni ġiet irtirata; (c) mid-data tad-deċiżjoni tal-awtorità kompetenti jekk l-aċċess għall-RTP ġie rrifjutat jew irrevokat. 2. Mal-iskadenza tal-perjodu msemmi fil-paragrafu 1, ir-Repożitorju Ċentrali awtomatikament iħassar il-fajl individwali tal-applikazzjoni. 3. Il-vjaġġatur irreġistrat jista’ jżomm it-token. Artikolu 35 Emenda fid-dejta u t-tħassir antiċipat tad-dejta 4. L-Istat Membru li huwa responsabbli biss għandu jkollu d-dritt li jemenda d-dejta li ttrasmetta fir-Repożitorju Ċentrali, billi jikkorreġi jew iħassar it-tali dejta. 5. Jekk l-Istat Membru responsabbli ikollu evidenza li d-dejta pproċessata fir-Repożitorju Ċentrali mhix preċiża jew li din id-dejta kienet ipproċessata fir-Repożitorju Ċentrali kontrarjament għal dan ir-Regolament, huwa jivverifika d-dejta kkonċernata u, jekk meħtieġ, jikkoreġiha jew iħassarha mingħajr dewmien. Dan jista’ jsir ukoll fuq talba tal-vjaġġatur irreġistrat. 6. Jekk Stat Membru ieħor għajr l-Istat Membru responsabbli ikollu evidenza li d-dejta pproċessata fir-Repożitorju Ċentrali mhix preċiża jew li din id-dejta kienet ipproċessata fir-Repożitorju Ċentrali kontrarjament għal dan ir-Regolament, huwa jinforma lill-Istat Membru responsabbli mingħajr dewmien. L-Istat Membru responsabbli jivverifika d-dejta kkonċernata u, jekk meħtieġ, jikkoreġiha jew iħassarha bla dewmien. 7. Meta, qabel jiskadi l-perjodu msemmi fl-Artikolu 34(1) applikant ikun kiseb iċ-ċittadinanza ta’ Stat Membru, il-fajls tal-applikazzjoni jitħassru mingħajr dewmien mir-Repożitorju Ċentrali mill-awtorità kompetenti tal-Istat Membru li mingħandu ċ-ċittadinanza tkun inkisbet. 8. Jekk ir-rifjut għal aċċess għall-RTP ikun ġie annullat minn qorti jew bord tal-appell, l-Istat Membru li rrifjuta l-aċċess għall-RTP għandu jħassar id-dejta msemmija fl-Artikolu 28 mingħajr dewmien wara li tinqata’ d-deċiżjoni li jitħassar ir-rifjut għall-aċċess għall-RTP. L-applikazzjoni individwali li tkun suġġetta għad-deċiżjoni tal-Qorti jew tal-Bord tal-appell imsemmija hawn fuq, għandha tiġi eżaminata mill-ġdid mill-awtorità kompetenti waqt li tqis l-opinjoni tal-qorti jew tal-bord tal-appell. Artikolu 36 Token mitluf jew misruq 1. Vjaġġatur irreġistrat għandu jinforma lill-awtorità emittenti jekk it-token intilifx jew insteraqx. 2. Meta token mitluf jew misruq huwa rrappurtat minn parti terza lill-awtoritajiet kompetenti, l-awtoritajiet kompetenti jimblukkaw l-aċċess mogħti għall-RTP u jgħarrfu lill-Istat Membru li awtorizza l-aċċess. L-Istat Membru responsabbli għandu jgħarraf lill-vjaġġatur irreġistrat dwar it-token mitluf jew misruq permezz tat-telefown, tal-feks, tal-posta jew tal-posta elettronika. 3. Meta token mitluf jew misruq huwa rrappurtat minn vjaġġatur irreġistrat, l-Istat Membru responsabbli jivverifika jekk inħariġx aċċess għall-RTP. L-Istat Membru responsabbli għandu, fuq it-talba tal-vjaġġatur irreġistrat, joħroġ token ġdid. Inkella, l-aċċess mogħti jiġi mblokkat. 4. Il-vjaġġatur irreġistrat huwa obbligat li jħallas l-ispiża ta’ token ġdid. KAPITOLU IX Żvilupp, operazzjonijiet u responsabbiltajiet Artikolu 37 L-adozzjoni ta’ miżuri ta’ implimentazzjoni mill-Kummissjoni 1. Il-Kummissjoni tadotta l-miżuri meħtieġa għall-iżvilupp, l-implimentazzjoni teknika u l-evoluzzjoni tar-Repożitu Ċentrali, tal-Interfaċċji Uniformi u tal-Infrastruttura tal-Komunikazzjoni, b'mod partikolari: (a) għall-ispeċifikazzjonijiet tar-riżoluzzjoni u l-użu tal-marki tas-swaba’ għall-verifika bijometrika tal-RTP skont l-Artikolu 8; (b) għall-proġettazzjoni tal-istruttura fiżika tas-sistema inkluż in-network ta' komunikazzjoni tagħha; (c) biex tiddaħħal id-dejta skont l-Artikolu 24; (d) biex ikun hemm aċċess għad-dejta f'konformità mal-Artikolu 31, 32 u 33; (e) għaż-żamma, l-emenda, it-tħassir, it-tħassir anatiċipat tad-dejta f'konformità mal-Artikoli 34 u 35; (f) biex jiġi mblokkat l-aċċess mogħti f'każ ta' tokens mitlufin jew misruqin skont l-Artikolu 36; (g) biex jinżammu u jkun hemm aċċess għar-rekords f'konformità mal-Artikolu 45; (h) għar-rekwiżiti tal-prestazzjoni; (i) għad-definizzjoni tar-rekwiżiti kummerċjali li jinkludu l-istruttura tat-token. Dawk l-atti ta’ implimentazzjoni għandhom jiġu adottati skont il-proċedura ta’ eżaminazzjoni msemmija fl-Artikolu 57. Artikolu 38 Żvilupp u tmexxija operattiva 1. L-Aġenzija hija responsabbli għall-iżvilupp tar-repożitorju prinċipali, għar-repożitorju ta’ riżerva, għall-interrfaċċji uniformi li jinkludu l-Punti ta’ Dħul fin-Netwerk, għall-Infrastruttura ta' Komunikazzjoni bejn is-sistemi nazzjonali u l-Punti ta’ Dħul fin-Netwerk kif ukoll għad-definizzjoni tal-ispeċifikazzjonijiet tekniċi għal token malajr kemm jista’ jkun wara d-dħul fis-seħħ ta' dan ir-Regolament, u l-adozzjoni mill-Kummissjoni, tal-miżuri previsti fl-Artikolu 37. L-aġenzija tadotta l-ispeċifikazzjonijiet tekniċi għal token kif ukoll għal Repożitorju Ċentrali, għall-Interfaċċji Uniformi u għall-Infrastruttura ta’ Komunikazzjoni, suġġetta għal opinjoni favorevoli mill-Kummissjoni. L-iżvilupp jikkonsisti mill-elaborazzjoni u l-implimentazzjoni tal-ispeċifikazzjonijiet tekniċi, mill-ittestjar u mill-koordinazzjoni ġenerali tal-proġett. L-Aġenzija flimkien mal-Istati Membri twettaq test komprensiv tar-Repożitorju Ċentrali. Il-Kummissjoni tinforma lill-Parlament Ewropew bir-riżultati tat-test. 2. L-Aġenzija hija responsabbli mit-tmexxija operattiva tar-repożitorju prinċipali, tar-repożitorju ta’ riserva u tal-Interfaċċji Uniformi. Hija tiżgura, b’kooperazzjoni mal-Istati Membri, li tintuża f’kull waqt l-aħjar teknoloġija disponibbli, suġġetta għal analiżi bejn l-ispejjeż u l-benefiċċji. L-Aġenzija għandha wkoll tkun responsabbli għat-tmexxija operattiva tal-Infrastruttura tal-Komunikazzjoni bejn i-Repożitorju Ċentrali u l-Punti ta’ Dħul fin-Netwerk. It-tmexxija operattiva tar-Repożitorju Ċentrali tikkonsisti fil-kompiti kollha meħtieġa biex ir-Repożitorju Ċentrali jiffunzjona 24 siegħa kuljum, sebat ijiem fil-ġimgħa skond dan ir-Regolament, b’mod partikulari x-xogħol ta’ manutenzjoni u l-iżviluppi teknoloġiċi meħtieġa biex ikun żgurat li s-sistema tiffunzjona fuq livell ta’ kwalità operazzjonali sodisfaċenti, b’mod partikulari ż-żmien meħtieġ, li għandu jkun qasir kemm jista', għall-interrogazzjoni dwar ir-Repożitorju Ċentrali mill-uffiċċji konsulari u mill-punti tal-fruntieri. 3. Bla ħsara għall-Artikolu 17 tar-Regolamenti tal-Persunal għall-Uffiċjali tal-Unjoni Ewropea, l-Aġenzija għandha tapplika regoli approprjati ta’ segretezza professjonali jew dmirijiet oħra ekwivalenti ta’ kunfidenzjalità fuq il-persunal tagħha kollu li huwa meħtieġ jaħdem bid-dejta tal-RTP. Dan l-obbligu japplika wkoll wara li dan il-persunal ikun ħalla l-uffiċċju jew temm l-impjieg jew l-attivitajiet tiegħu. Artikolu 39 Ir-responsabbiltajiet nazzjonali 4. Kull Stat Membru huwa responsabbli għal: (a) l-iżvilupp tas-Sistema Nazzjonali tiegħu, il-konnessjoni mar-Repożitorju Ċentrali u l-ħruġ tat-tokens; (b) l-organizzazzjoni, it-tmexxija, l-operazzjoni u l-manutenzjoni tas-Sistema Nazzjonali tiegħu; (c) it-tmexxija u l-arranġamenti għall-aċċess tal-awtoritajiet kompetenti għar-Repożitorju Ċentrali skont dan ir-Regolament, u l-ħolqien u l-aġġornament regolari ta’ lista ta’ dawn l-impjegati u l-profili tagħhom. 5. Kull Stat Membru għandu jaħtar awtorità nazzjonali, li għandha tipprovdi aċċess lill-awtoritajiet kompetenti għar-Repożitorju Ċentrali, u tqabbad lil din l-awtorità nazzjonali mal-Punti ta’ Dħul fin-Netwerk. 6. Kull Stat Membru għandu josserva proċeduri awtomatizzati għall-ipproċessar tad-dejta. 7. Qabel ma jkun awtorizzat biex jipproċessa d-dejta maħżuna fir-Repożitorju Ċentrali, il-persunal tal-awtoritajiet li għandu dritt għall-aċċess jew għall-użu tar-Repożitorju Ċentrali, għandu jirċievi taħriġ xieraq dwar is-sigurtà tad-dejta u r-regoli tal-protezzjoni tad-dejta. 8. L-ispejjeż li jiffaċċjaw is-Sistemi Nazzjonali anki biex iżommu l-Interfaċċja Nazzjonali, jitħallsu mill-baġit tal-Unjoni. Artikolu 40 Responsabilità għall-użu tad-dejta 1. Kull Stat Membru għandu jiżgura li d-dejta hija pproċessata skont il-liġi, u b'mod partikulari jiżgura li l-persunal debitament awtorizzat biss ikollu aċċess għad-dejta pproċessata fir-Repożitorju Ċentrali biex iwettaq il-kompiti tiegħu skond dan ir-Regolament. L-Istat Membru responsabbli għandu jiżgura b’mod partikulari li: (a) id-dejta hija miġbura skont il-liġi; (b) id-dejta hija trażmessa fir-Repożitorju Ċentrali skont il-liġi; (c) id-dejta hija preċiża u aġġornata meta tkun trażmessa fir-Repożitorju Ċentrali. 2. L-Aġenzija tiżgura li r-Repożitorju Ċentrali jopera skond dan ir-Regolament u l-miżuri ta’ implimentazzjoni tiegħu msemmija fl-Artikolu 37. B'mod partikolari, l-Aġenzija trid: (a) tieħu l-miżuri meħtieġa sabiex tiżgura s-sigurtà tar-Repożitorju Ċentrali u tal-infrastruttura ta’ komunikazzjoni bejn ir-Repożitorju Ċentrali u l-Punti ta’ Dħul fin-Netwerk, bla ħsara għar-responsabilitajiet ta’ kull Stat Membru; (b) tiżgura li l-persunal debitament awtorizzat biss ikollu aċċess għad-dejta pproċessata fir-Repożitorju Ċentrali għat-twettiq tal-kompiti tal-Aġenzija skond dan ir-Regolament. 3. L-Aġenzija tinforma lill-Parlament Ewropew, lill-Kunsill u lill-Kummissjoni dwar il-miżuri li hija tieħu skond il-paragrafu 2 biex jingħata bidu għall-operat tal-RTP. Artikolu 41 Iż-żamma tad-dejta fil-fajls nazzjonali 1. Stat Membru jista’ jżomm fil-fajls nazzjonali tiegħu id-dejta alfanumerika li dak l-Istat Membru ikun daħħal fir-Repożitorju Ċentrali skond l-għanijiet tal-RTP, u skont id-dispożizzjonijiet legali rilevanti inklużi dawk li jikkonċernaw il-protezzjoni tad-dejta. 2. Id-dejta ma tinżammx fil-fajls nazzjonali aktar milli tinżamm fir-Repożitorju Ċentrali. 3. Kwalunkwe użu ta' dejta li ma jkunx konformi mal-paragrafu 1 għandu jiġi kkunsidrat użu ħażin skont il-liġi nazzjonali ta' kull Stat Membru. 4. Dan l-Artikolu ma jistax jiġi interpretat li jeħtieġ xi adattament tekniku dwar ir-Repożitorju Ċentrali. L-Istati Membri jistgħu iżommu dejta skont dan l-Artikolu bi spejjeż u riskju tagħhom biss, u bil-mezzi tekniċi tagħhom stess. Artikolu 42 Il-Komunikazzjoni ta' dejta lil pajjiżi terzi jew lil organizzazzjonijiet internazzjonali Id-dejta pproċessata fir-Repożitorju Ċentrali jew waqt l-analiżi tal-applikazzjonijiet skont dan ir-Regolament m’għandhiex tiġi ttrasferita jew tkun disponibbli għal pajjiż terz jew għal organizzazzjoni internazzjonali taħt kwalunkwe ċirkosta